הוועדה לקידום מעמד האישה ולשוויון מגדרי, כנסת 25, פרוטוקול מספר 10, 2023-02-07 00:00

פנינה תמנו: בוקר טוב

פנינה תמנו:  היום יום שלישי, כ"ז בשבט התשפ"ג, 7 בפברואר 2023

פנינה תמנו:  אני זימנתי את הדיון הזה, גבירותי ורבותי, בנושא: השחתת שלטי חוצות בהם מופיעים נשים ואיומים על חברות פרסום ושלטי חוצות

פנינה תמנו:       תודה, חברת הכנסת מלינובסקי, חברת הכנסת מטי צרפתי הרכבי – אני שמחה שאתן כאן למרות שהייתן עד שלוש וחצי לפנות בוקר במליאה

פנינה תמנו:      אני תכף אעבור על הנציגים שנמצאים כאן – ממשטרת ישראל נמצאים כאן, משרד הבט"פ אני רואה שנמצאים, פרקליטות המדינה?      

קריאה: ייעוץ וחקיקה

פנינה תמנו: ביקשתי שהפרקליטות יגיעו וגם הוצאתי מכתב לפרקליט המדינה

פנינה תמנו:  דיברו איתך?     

ענת אסיף גיל: גם דיברו איתי וגם - - -     

פנינה תמנו: הרשות לקידום מעמד האישה כאן, נציגת המרכז לשלטון מקומי? תבדקו אם היא בזום

פנינה תמנו:  ארגוני הנשים, אני רואה כאן את שדולת הנשים, "קולך" ועוד

פנינה תמנו:      אז ראשית, אנחנו דנים בתופעה שאני חייבת לומר שהיא גורמת לי ולהרבה מאוד נשים לעמוד בתמיהה איך אל מול תופעה כל-כך בזויה של ניסיון להעלים אותנו, כנשים, מהמרחב הציבורי, אנחנו עומדים בסוף אל מול מספר מועט של תיקים שנפתח במשטרה, שלא לדבר שבהגשת כתבי אישום או בכלל, לקחת אותם כדי למצות את הדין, את העבריינים שבנדון, אנחנו מדברים לדעתי אולי על תיק אחד

פנינה תמנו:      נמצא אתנו גם עדו ממרכז המחקר והמידע של הכנסת, שתכף אבקש ממך לתת סקירה אבל ללא ספק, אני חושבת שצריך להיות ברור לכלל הגורמים, שגורמים עברייניים שמהלכים אימים, ובמיוחד לאחרונה, על חבורת פרסום ועל בעלי עסקים – מי שמשחית מודעות של נשים, איך שאני רואה את זה, מי שפוגע בשלטים, בסוף לא נתפלא אם הוא יפגע באישה פיסית

פנינה תמנו:  את זה צריך להבין, את המשוואה הפשוטה – מי שמשחית שלטים של נשים רק בשל היותה אישה, כאשר לאחרונה היו כמה וכמה מקרים ואני אזכיר את המקרה של הזמרת המפורסמת שירי מימון, שגם מגיע לה מזל-טוב, היא אחרי לידה, אחרת אני בטוחה שהייתה מגיעה לכאן והיא גם הביעה קול אמיץ ואמרה שכול חטאה הוא שהיא אישה

פנינה תמנו:      גם הייתה הפרשה של הפרסומים של רמי לוי, שחברת הפרסום אמרה שגורמים עברייניים מהלכים עליה אימים והם הורידו והסירו שלטים עם מיכל אנסקי ועם שר סנדה, אם אני לא טועה בשם המשפחה – הדבר הזה לא מקובל

פנינה תמנו:  ותופעות שהן קטנות, אירועים קטנים, שאנחנו לא נאבקים בהם ביד ברזל – בסוף שלא נתפלא שהם הופכים להיות מגיפה, תופעה רחבה

פנינה תמנו:      אני, כאישה שגדלה בבית דתי, התחנכתי באולפנה – פשוט אין שום הצדקה ואין שום דרך להסביר את זה, לא כול אחד יחיה לפי אמונתו – שום דבר שיכול להסביר את האירועים האלה

פנינה תמנו:  ואני יכולה לומר אחרי שנחשפתי לפרסום שהיה על מיכל אנסקי ושר סנדה – הבנתי שיש פה נורות מהבהבות שדנו על כך בכנסת, היו דיונים בכנסת, לא בוועדה הספציפית כאן אבל בפעם האחרונה זה היה בוועדת חוק, חוקה ומשפט, ולא נעשה דבר

פנינה תמנו:      זאת צריכה להיות משימה או אחת המשימות של משטרת ישראל למרות ריבוי המשימות, ואנחנו יודעים שהמשטרה מאותגרת עם הרבה מאוד דברים אבל כערך חברתי, זה צריך להיות ראשון במעלה אנחנו, כנשים, ולא רק נשים

פנינה תמנו:  כול בר-דעת, כול מי שחפץ חיים מבין שאנחנו לא חיים באירן ואותנו לא יעלימו

פנינה תמנו:  ואנחנו נצא מהישיבה הזאת עם פעולות אקטיביות, עם תשובות, עם התדיינות אבל אנחנו רוצים לשים את ידינו על אותם גורמים עבריינים, בין אם זה אדם בודד שחושב שזו משימת חייו ומשאת נפשו להעלים נשים מהמרחב הציבורי ובין אם אלה גורמים יותר מאורגנים

פנינה תמנו:  לטעמי ולתחושתי יש פה התארגנות כי אנחנו רואים שבאופן סיסטמתי ממש מהלכים אימים על חברות הפרסום

פנינה תמנו:      יש פה נציג מאיגוד הפרסום? כן, יש פה

פנינה תמנו:  שלום אדוני

יעקב צור: כן, אני

יעקב צור:  אני מנכ"ל ובעלים של "מגה מדיה"

פנינה תמנו: תודה שאתה כאן

יעקב צור: רק מילה קטנה: על ה"מהלכים אימים", אני לא

פנינה תמנו: אחר-כך תספר, אנחנו נשמח לשמוע מה הפער בין פרסומים לבין המציאות – אולי תשפוך אור

פנינה תמנו:   בשביל זה אני שמחה שאתה כאן

יעקב צור: המציאות קשה מאוד

פנינה תמנו: המציאות קשה? קודם כל, אני מודה לך שאתה כאן כי בסוף זה מאבק של כולנו

פנינה תמנו:  לא סתם ביקשתי ממנהלת הוועדה לנסות להגיע לכול חברת פרסום שחוותה השחתה, שחוותה איומים ונראה

פנינה תמנו:  אנחנו כמובן נצא מפה, כמו שאמרתי – המטרה לצאת מפה עם כלים, שהמשטרה תקבל מידע, גם הפרקליטות ומשרד המשפטים לצורך העניין ואנחנו, כחברי כנסת

פנינה תמנו:      אני רוצה להזכיר בעניין הזה את מי שנאבקה בנושא, חברת הכנסת יוליה מלינובסקי, שגם יש לך הצעת חוק אבל על הצעת החוק נדבר אחר-כך

יוליה מלינובסקי: אני רוצה לתת תמונה

פנינה תמנו: בסדר

פנינה תמנו:  אז עדו, נתחיל איתך, תן לנו סקירה של כמה דקות בקצרה

עדו אגבר: תודה רבה, גברתי

עדו אגבר:  אני ממרכז המחקר והמידע של הכנסת

עדו אגבר:  אז באמת, מאוד בקצרה – אנחנו קיבלנו נתונים מהמשטרה

עדו אגבר:  אני רוצה להבהיר שאין פה איזה ניסיון להעיד על ממדי התופעה, אנחנו מתעסקים פה בפן צר יחסית, של תיקים שנפתחו במשטרה בסעיף עבירה ספציפי

עדו אגבר:  בעיקרון, תיקי משטרה בסוגיה הזאת יכולים להיות עבירה על סעיף 195 שעוסק ספציפית בהשחתת מודעות או במקרים אחרים על סעיף 196 שעוסק בהשחתת פני מקרקעין

עדו אגבר:      אני אציין שהחוק לא מבחין בנסיבות ביצוע העבירה

עדו אגבר:  החוק לא מתייחס לעבירה אם היא בוצעה, לצורך העניין - -     

פנינה תמנו: על רקע מגדרי

עדו אגבר: נכון

עדו אגבר:  הצעת החוק של חברת הכנסת מלינובסקי ניסתה אולי לעסוק בזה, ואני מבין שזה יעלה בהמשך וגם היועצת המשפטית פה ואני בטוח שהיא יכולה לשפוך על זה אור

עדו אגבר:      לכן, בשביל להבין את הרקע להשחתה, צריך לבחון את התיאור של המקרה בכול תיק פרטנית, וגם שם לא תמיד יש מידע רלוונטי

עדו אגבר:  זה המידע שהסייר או החוקר הזין בתיק ולא תמיד כתוב מה הושחת ומאיזה טעמים

עדו אגבר:       יש מאות תיקים בכול שנה של השחתת פני מקרקעין ולכן לא התאפשר לנו לבדוק פרטנית כול תיק ותיק

פנינה תמנו: אז יכול להיות מצב שמאות התיקים בהשחתת פני מקרקעין הם על רקע מגדרי ואנחנו לא יודעים

עדו אגבר: כאמור, השחתת פני מקרקעין כוללת מגוון דברים, זה לא בהכרח השחתת מודעה ובוודאי לא בהכרח על רקע מגדרי אבל במסגרת הזאת לא היינו יכולים לבחון את זה

עדו אגבר:  אנחנו התמקדנו בסעיף 195 שעוסק ספציפית בהשחתת מודעות, ובשש השנים האחרונות נפתחו בסך הכול 34 תיקים בגין העבירה הזאת

עדו אגבר:  תשעה תיקים – צוין בהם מפורשות שהושחתה דמות של אישה

עדו אגבר:  אז המספרים הם קטנים, אנחנו מתמקדים רק בסעיף אחד

עדו אגבר:       כן אפשר להגיד שאנחנו רואים בחמש השנים האחרונות איזו שהיא מגמה של ירידה בפתיחת תיקי משטרה בנושא, מתשעה תיקים לשבעה תיקים, לשלושה תיקים בשנת 2022 - -     

פנינה תמנו: וזאת למרות שאנחנו נחשפים ונחשפות יותר ויותר לתופעה

עדו אגבר: אבל אנחנו לא יודעים בדיוק מה הסיבה

עדו אגבר:  יכול להיות שנפתחים תיקים בסעיפי עבירה אחרים, וגם ב-2017 לא נפתחו תיקים בסעיף העבירה הזה, אז אנחנו לא יודעים בדיוק להצביע על התמונה המלאה

עדו אגבר:  מבין התיקים שכן בדקנו – 97% מהתיקים נסגרו

עדו אגבר:  תיק אחד הועבר לרשויות התביעה ב-2020

עדו אגבר:  לא קיבלנו מידע על זה שהוא נסגר אבל בדיונים בוועדת החוקה, נציגי משרד המשפטים ציינו שהם לא מכירים כתב אישום שהוגש בגין הסעיף הזה

עדו אגבר:      מבין התיקים שנסגרו – רוב התיקים, 60% נסגרו בעילה שהעבריין לא נודע

עדו אגבר:  זה גם עלה בדיונים בוועדת החוקה – קושי אכיפתי עיקרי הוא בעצם קושי לאתר את החשוד

עדו אגבר:  אני כן אציין שבשליש מהתיקים שאנחנו בדקנו כן אותר חשוד, וגם התיקים האלה בסופו של דבר נסגרו בלי הגשה של כתב אישום

עדו אגבר:      משפט אחרון – הרשויות המקומיות, עושה רושם, הן שחקן מפתח בהתמודדות עם התופעה הזאת

עדו אגבר:  אנחנו פנינו בנושא לכמה עיריות, חלק פעילות יותר, חלק פעילות פחות

עדו אגבר:  עלו כלים שונים שיכולים לשמש, אני לא אזכיר את כולם, הם מופיעים - -      

פנינה תמנו: גם הייעוץ המשפטי לממשלה נגע בכלים שהשלטון המקומי ורשויות מקומיות צריכות להשתמש ויכולות להשתמש כדי למגר את התופעה

עדו אגבר: אז בין הדברים שעלו מהרשויות שפנינו אליהן – צריך לזכור שלרשויות יש אפשרות לחוקק חוקי עזר עירוניים, יש להן סמכויות פיקוח וסמכויות אכיפה, והן גם יכולות לשלב כוחות עם המשטרה לטיפול בעניין הזה

עדו אגבר:  ניתן להציב מצלמות בנקודות מועדות ויש רשויות שעושות את זה

עדו אגבר:  במקרה של מודעות מטעם העירייה – אפשר לפעול להחליף מודעה שהושחתה

עדו אגבר:  באשדוד דיווחו לנו בזמנו שבמכרז של העירייה לשלטים עבור העירייה, הזכיין מחויב להחליף שלטים שהושחתו

עדו אגבר:  ככה זה בתנאי המכרז וזו גם דרך לא אכיפתית - -     

פנינה תמנו: זה הסיכון שהוא לקחת על עצמו מלכתחילה

עדו אגבר: נכון

עדו אגבר:  עד כאן

עדו אגבר:  תודה רבה

פנינה תמנו: תודה רבה

פנינה תמנו:  הייתי רוצה תמונה משלימה מהרשות לקידום מעמד האישה

סיגל אבנון סוויצקי: שלום

סיגל אבנון סוויצקי:  אני יועצת ברשות לקידום מעמד האישה, מרכזת ברשות את הנושא של הדרת נשים

סיגל אבנון סוויצקי:       יש לנו מצגת

סיגל אבנון סוויצקי:  זה מאוד קצר, אני לא נכנסת פה לפרטים כי אני לא משטרה ולא פרקליטות ואני רק רוצה לתת קצת את התחומים שלנו

סיגל אבנון סוויצקי:      (באמצעות מצגת)     אנחנו עוסקות בנושא של הדרת נשים מהמרחב הציבורי, גם מכוח חוק הרשות בהקשר של מאבק למניעת אפליה ומניעת אלימות, ובהחלטות ממשלה כולל החלטת ממשלה ספציפית 2913, שהטילה עלינו לקיים מעקב ובקרה בנושא

סיגל אבנון סוויצקי:  יש לנו גם סמכות לדרוש דין וחשבון - -     

פנינה תמנו: רגע, זו החלטה מ-2014?     

סיגל אבנון סוויצקי: יש החלטה מ-2017 - -      

פנינה תמנו: שמה? זו משימה שהוטלה עליכם על-ידי הממשלה לעקוב אחרי - -     

סיגל אבנון סוויצקי: מעקב ובקרה אחרי פעילות הממשלה לרבות אחרי אירועים פרטניים

סיגל אבנון סוויצקי:  זה בפעילות הממשלה, זה מול משרדי הממשלה

סיגל אבנון סוויצקי:  מעבר לכך, אנחנו פועלות מול הרשויות המקומיות, גם מכוח הסמכות שלנו לדרוש דין וחשבון מגוף מבוקר לפי חוק מבקר המדינה

פנינה תמנו: האם ביקשתם ממשרד הבט"פ לדעת כמה אירועים היו, כמה דיווחים?     

סיגל אבנון סוויצקי: אז אני מגיעה לשם – יש גם החלטת ממשלה מ-2011 על הקמת קו פתוח לפניות בנושא הדרת נשים

סיגל אבנון סוויצקי:  חשוב לציין שההחלטה הזאת לא תוקצבה ואין לנו את ה"קפסיטי" לקיים את זה אבל אנחנו כן נותנות מענה לפניות ציבור

פנינה תמנו: הלאה

סיגל אבנון סוויצקי: קצת לתת היבט וויזואלי על הדברים – יש פה תמונות, ונמצאות פה גם משדולת הנשים ומהמרכז הרפורמי לדת ומדינה, שהן מפנות אלינו לא פעם פניות ציבור בנושאים

סיגל אבנון סוויצקי:      אז נתחיל מההשחתה של שילוט של דמויות ואפשר לעבור - -     

פנינה תמנו: האם כרשות את מרגישה שהגורמים השונים, זרועות המדינה והממשלה, פועלים בעניין?     

סיגל אבנון סוויצקי: אז אני אשיב שאנחנו מנסות לגרום לסייע לכולם לפעול, ולפעול גם בצורה מתואמת

סיגל אבנון סוויצקי:  יש פה מורכבות ואני ממש מגיעה לזה

סיגל אבנון סוויצקי:  אז הנה, זה השקף האחרון של מה אנחנו עושות – אנחנו פועלות אל מול פניות ציבור שאנחנו מקבלות מול הרשויות ומול משרדי הממשלה

סיגל אבנון סוויצקי:  יש פה דוגמאות, ואני חייבת לציין שדווקא מדי פעם אנחנו נתקלות בתשובות שמעודדות אותנו, של רשויות שעונות מענה רלוונטי, ענייני

פנינה תמנו: כמה פניות יש לכם לעניין הדרה או הסרה של שלטים?     

סיגל אבנון סוויצקי: אני נכנסתי לתפקיד הזה לפני פחות משנה ולפני כן לא היה ריכוז ברמה הזאת

סיגל אבנון סוויצקי:  אנחנו מקבלות בכול התחומים של הדרת נשים, גם בסיטואציות של הפחדה מגדרית וגם - -     

פנינה תמנו: זה על בסיס יום-יומי?     

סיגל אבנון סוויצקי: על בסיס שבועי, אנחנו מקבלות פניות, לפחות חמש פניות בחודש אבל שוב, על אירועים שונים של הדרה

סיגל אבנון סוויצקי:  ובהקשר הספציפי של שילוט – עכשיו הדגש הוא על השחתת מודעות אבל שלטי הצניעות המאיימים באים לצד הדבר הזה ושלטי הפרדה שקוראים ממש להפרדה ברחובות ולצורך העניין היה בבני ברק – זה הכול מתחבר אצלנו לאירוע אחד

סיגל אבנון סוויצקי:  אז השתתפנו בפורום ממשרד המשפטים ואיגוד היועצים המשפטיים בשלטון המקומי כדי לנסות לפענח

סיגל אבנון סוויצקי:  יש מורכבות, משרד המשפטים אולי ייגע בזה, גם שאלה של מי הסמכות לפעול, משטרה או רשויות מקומיות וגם באכיפה

פנינה תמנו: ממה שאני מבינה ממך אז יש פורומים, יש ועדות, יש החלטות מממשלה אבל בעצם אין כלום

פנינה תמנו:  באמת, אני חייבת לומר שלא שאני חושבת שכול הדברים אצלך אבל

סיגל אבנון סוויצקי: אז אני אגיד כך: הסיפור של השחתת מודעות, להבדיל אולי מדברים אחרים שקשורים להדרת נשים – השחתת מודעות זה נורא ברור שזה לא חוקי, והסיפור פה הוא סיפור של אכיפה

סיגל אבנון סוויצקי:  ואיך מטייבים אכיפה ומטייבים שיתוף פעולה באכיפה של משטרה, משרד משפטים, אנחנו - -     

פנינה תמנו: הממשלה הטילה עליכם לרכז גם את הפניות וגם לנסות - -     

סיגל אבנון סוויצקי: אנחנו עושות מעקב ובקרה

סיגל אבנון סוויצקי:  אנחנו מטפלות בפניות, אנחנו בפניות מול הרשויות כמו שאמרתי, וגם פנינו לפני מספר חודשים למפכ"ל בקריאה להעלות לסדר העדיפויות באכיפה את הנושא של החתת מודעות, כשהדגש שלנו היה דגש של תקופת בחירות

סיגל אבנון סוויצקי:  היינו בתקופת בחירות ארצית, עכשיו אנחנו בתקופת בחירות מקומית - -     

פנינה תמנו: ומה התשובה שקיבלתן?     

סיגל אבנון סוויצקי: שיש קושי, שיש מורכבות להעלות לסדרי עדיפויות באכיפה כשיש כל-כך הרבה מה לאכוף - -     

פנינה תמנו: זה מה שאמר לכם המפכ"ל?     

סיגל אבנון סוויצקי: נציגי המשטרה הביעו קושי

סיגל אבנון סוויצקי:  יש רצון טוב

סיגל אבנון סוויצקי:  יש כמה מוקדים שאנחנו מזהות: מוקד אחד זה איסוף נתונים, שאין פילוח מגדרי

סיגל אבנון סוויצקי:  העבירה, כפי ששמענו, היא עבירה של השחתה

סיגל אבנון סוויצקי:  לדעת מתי ההשחתה הזאת היא השחתה מסיבה מגדרית, על זה חברת הכנסת תוכל לתת תשובה יותר רחבה ממני

סיגל אבנון סוויצקי:  אז הסיפור של הנסיבה המגדרית והפילוח המגדרי של הנתונים לא קיים - -     

פנינה תמנו: בקיצור, גלגלו אתכם מכול המדרגות ואמרו לכם: יש לנו הרבה מאוד עבודה

סיגל אבנון סוויצקי: לא רק, לא רק

פנינה תמנו: מה שאת לא יכולה להגיד אני אומרת

סיגל אבנון סוויצקי: לא רק

סיגל אבנון סוויצקי:  יש את המורכבות אבל יש גם ניסיונות לצורך העניין, ואולי משרד המשפטים יפרט על זה, בנושא של מצלמות ברמה העירונית – איזה שימוש המשטרה יכולה לעשות במצלמות של הרשויות המקומיות

פנינה תמנו: לא, אני שואלת שאלה ואני יודעת מה שאני שואלת, יקירתי, את בורחת למקומות אחרים, אני מאוד מעריכה את העבודה שלכם ואני מבינה שלא תמיד - - 

סיגל אבנון סוויצקי: אנחנו מנסות להוביל איזו שהיא עבודת מטה, התחלנו אותה

סיגל אבנון סוויצקי:  להגיד לך שאנחנו במצב מעודד? התשובה היא לא

פנינה תמנו: תודה

פנינה תמנו:  שדולת הנשים, בבקשה

טל הוכמן: אני מנהלת קשרי ממשל בשדולת הנשים

טל הוכמן:  זה לא הדיון הראשון ולא הדיון השני שאנחנו עוסקות בסיפור של השחתת שלטים

טל הוכמן:  אנחנו הוצאנו דוח בשנת 2021, שאמרנו בו שההשחתות מובילות לזה שיפסיקו לפרסם

טל הוכמן:  למה לקחת את הפרסום שהשלט ששילמת עליו כל-כך הרבה יינזק, והנה אנחנו רואות את הסנוניות הראשונות של הדבר הזה, ואין לי ספק שזה רק ילך ויחמיר עם הזמן

טל הוכמן:  תופעת השחתת השלטים זה משהו שקורה בכול הארץ, לא באזורים מסוימים

טל הוכמן:  אנחנו מקבלות בלי סוף פניות

טל הוכמן:  לאורך שנת 2021 לא היה חודש - -     

פנינה תמנו: אם לא נעשה כלום אז בוודאי שזה משתלם לעבריינים, וזה מה שאמרתי קודם, שהתופעה, ככול שהיא תהיה קטנה, היא תלך ותגדל ותתעצם אם לא נפגין יד ברזל בעניין

טל הוכמן: בדיוק

טל הוכמן:  ואנחנו רואות שזה פשוט לא מעניין אף אחד, הסיפור של השחתת השלטים

טל הוכמן:  יש פה נציגות של התעוררות בירושלים – עבדנו קרוב יחד עם נשים שהיה להן מאוד אכפת מהסיפור הזה בירושלים

טל הוכמן:  הן עשו מארבים, הן חיפשו למצוא את המשחיתים

טל הוכמן:       אם לא שמים מצלמות, אם לא אכפת מהאכיפה אז לא נמצא את החשודים

טל הוכמן:  צריך שזה יהיה בסדר העדיפויות באופן גבוה ומשמעותי במשטרה, ורק כך נוכל לעשות את זה

טל הוכמן:  וגם שילוב של מעורבות של הרשויות המקומיות – לא מספיק שראש עיר יחליט שזה חשוב לו, זה צריך להיות משהו תחת פקודת העיריות, זו חובתם

טל הוכמן:  צריך שזה יהיה משהו כללי שכול ראשי העיר וכול העיריות יהיו צריכים לתת לזה דין וחשבון

פנינה תמנו: בסדר

פנינה תמנו:  התנועה הרפורמית – בקצרה

פנינה תמנו:  תודה רבה על נייר העמדה ששלחתם

ריקי שפירא: אני עורכת דין, מהמרכז הרפורמי לדת ומדינה

ריקי שפירא:  אנחנו באמת עוקבים מזה שנים רבות אחרי התופעה של השחתת דמויות נשים במרחב הציבורי

ריקי שפירא:  פנינו מספר פעמים לעיריות בנושא הזה, ולצערנו אנחנו כול הזמן נתקלים באוזלת יד בעניין הזה

ריקי שפירא:       הגשנו עתירה ב-2021 כנגד עיריית ירושלים בנושא אי הטיפול בהשחתת דמויות נשים, שרואים כול הזמן בשלטי חוצות מאוד גדולים בכניסה לעיר, ברחוב הרצל ובמקומות מרכזיים בעיר, שפשוט שוב ושוב הדמויות מושחתות ולא נעשה דבר

ריקי שפירא:      כתוצאה מהעתירה שלנו, הגענו להסכמה שבה העירייה התחייבה לעבוד ביחד עם משטרת ישראל ולעשות אכיפה מסודרת, להציב מצלמות ולמנוע את השחתת השלטים

ריקי שפירא:  למרות זאת, למרות ההסכמה ולמרות הדברים, אנחנו עדין ממשיכים לראות את התמונות שהוצגו כאן על-ידי הקידום למעמד האישה, של השלטים שמושחתים שוב ושוב ולא מטופלים למרות שלדברי העירייה יש מצלמות ולמרות שהם טוענים שהם מדווחים על עבירות – עדין אנחנו רואים שהאכיפה לא מתבצעת

ריקי שפירא:      הדבר המדהים שקיבלנו מהעירייה לאחרונה ואנחנו לא מבינים את התשובה הזאת – תשובה שאומרת - -     

פנינה תמנו: מאיזו עירייה? ירושלים?      

ריקי שפירא: כן

פנינה תמנו: הנציגים נמצאים איתנו בזום

ריקי שפירא: אני רק רוצה להגיד את הדברים כדי להעמיד אותם על דיוקם, שהתמונות שמושחתות על שטחים שהעירייה מגדירה אותם כשטחים פרטיים, כלומר של חברות פרסום – העירייה אומרת: זה לא מתפקידנו לאכוף את הדבר למרות שברור, כפי שנאמר, שיש כאן עבירה פלילית, יש כאן עבירה על חוק עזר עירוני, ולמרות זאת העירייה אומרת: לא, אני מסירה את ידי, אני לא מטפלת בהשחתה של שלטים

ריקי שפירא:  יש הרבה-הרבה קריאות

ריקי שפירא:  כול התמונות - -    

אליהו (אלי) רביבו: כמה? כמה פניות היו לכם לעירייה?     

ריקי שפירא: הרבה-הרבה קריאות

ריקי שפירא:  כול התמונות הוצגו כאן, אנחנו לפחות חמש פעמים פנינו וזאת התשובה שקיבלנו מהעירייה, שאנחנו לא מטפלים בתופעה הזאת

ריקי שפירא:  ואנחנו חושבים שזה לא יתכן שעיריית ירושלים לא תגיש תלונות גם על השחתת דמויות נשים בשטחי פרסום פרטיים כאשר מדובר בתופעה שמפריעה לכלל הציבור ופוגעת בזכויות נשים

אליהו (אלי) רביבו: אם אני מבין אותך נכון, גברתי, את מצמצמת את נושא הדיון שלנו - -     

פנינה תמנו: חבר הכנסת רביבו, מחכה פה שורה של חברי כנסת בסבלנות

פנינה תמנו:  אמרת את דבריך, כרגע אנחנו רוצים לשמוע את חברי הכנסת וגם לנציגי משרדי הממשלה

ריקי שפירא: רק עוד שני משפטים, ברשותך

פנינה תמנו: בקצרה, ממש בקצרה

ריקי שפירא: ממש בקצרה – אני חושבת שלתופעה של השחתת דמויות נשים צריך להוסיף גם את התופעה של טשטוש דמויות נשים מפרסום וגם את התופעה של העלמת נשים, שכפי שנאמר קודם - -     

פנינה תמנו: אני אחזור על מה שאמרתי: מי שמשחית שלט כי יש פנים, פרצוף של אישה או אישה, בסוף יפגע בנשים

פנינה תמנו:  ככה אני רואה את זה

פנינה תמנו:  זה בדיוק כמו שאני אומרת שמי שמתעלל בבעלי חיים, שלא נתפלא אחר-כך שהוא ופוגע בבני אדם

פנינה תמנו:  אין דרך אחרת לראות את זה

ריקי שפירא: - - לצד ההשחתה, הטשטוש וההעלמה

פנינה תמנו: גברתי, תודה רבה

פנינה תמנו:  יש עוד אנשים שצריכים לדבר

פנינה תמנו:      אדוני המפרסם, יעקב מור

יוליה מלינובסקי: פנינה, אולי אני אתן סקירה

פנינה תמנו: יוליה שניה, אנחנו נגיע

פנינה תמנו:  אני רוצה לשמוע את המקרים שהיו

פנינה תמנו:  יעקב מור, מנכ"ל חברת "מגה מדיה"

פנינה תמנו:  נמצאות פה גם נציגות של "התעוררות"

פנינה תמנו:  הסיפור של רמי לוי, שהוא פרסומת של מיכל אנסקי ושל שר סנדה, הן נמצאות על שלטי פרסום בירושלים, על אחד הגשרים או כמה גשרים, תכף אנחנו נשמע, ובסוף אתם נכנעים ומסירים את השלטים כי השחיתו לכם, ככה ממה שאני יודעת אבל אני אשמח לשמוע אותך

יעקב צור: נעים מאוד לכולם, אני שמח להיות כאן

יעקב צור:  אני שמח שהוועדה הזאת החליטה להרים את הדגל גבוה ולא להשאיר אותנו בחזית המאבק לבד כי בסוף זה מאבק שנשאר אצלנו, חברות השילוט

יעקב צור:  דרך אגב, צריך לעשות סדר – יש מדיה ויש מפרסם, ובאמצע יש חברת פרסום וזה שלושה דברים שונים

יעקב צור:  אנחנו מדיה, אנחנו פלטפורמה שמשמשת על-מנת שהמפרסם יוכל להעביר את המסרים המסחריים שלו בדרך כלל

יעקב צור:  אני עוסק בשילוט חוצות מעל 24 שנים

יעקב צור:  החברה שלי צמחה בתוך העיר ירושלים ולכן גם המרקם העדין הזה שאנחנו חווים מבחינת העיר ירושלים והקהלים על מרב סוגיהם וגווניהם

יעקב צור:  חווינו המון סוגים של קושי, ולא רק קושי מגדרי אלא קושי בהרבה דברים אחרים

יעקב צור:      מכיוון שהיום השיח הוא בנושא הדרת נשים והקושי המגדרי, אני אתרכז יותר בזה אבל בסופו של דבר, יש פה המון מילים גבוהות, ובפרקטיקה אנחנו נושאים בעול

יעקב צור:  אני צריך להיות בתפר הזה בין המפרסם לבין המסר שהוא מעביר - -     

פנינה תמנו: בוא תספר לי קצת מה אתם חווים, תמונת מצב

פנינה תמנו:  האם זה על בסיס יום-יומי?     

יעקב צור: אז אני רוצה את הסבלנות שלכם כי יש פה הרבה דברים שאתם אומרים, ואני רוצה לדייק את הדברים כי אם בסופו של דבר ניקח את הדיון הזה קדימה ונעשה משהו עם זה כולנו ובאמת המחר יביא איתו אור חדש – אז צריך להבין איך לעשות את זה ולא רק לצעוק סיסמאות

פנינה תמנו: אז ספר לנו את המציאות, בבקשה

יעקב צור: אז קודם כל, המדיום היחידי שאינו מדיום שנתמך, והכוונה היא שטלוויזיה אתה צריך להדליק כדי להיחשף למסר, באינטרנט אתה צריך לגשת לכלי כזה או אחר, ברדיו אתה צריך להדליק, בעיתון אתה צריך לרכוש

יעקב צור:  המדיום היחיד שאינו נתמך, שהוא בלתי-תלוי זה מדיום שילוט החוצות

יעקב צור:  וזה מכניס אותנו לעוד סוגיה שבעיני צריכה להיות מובאת – כול מסר שמועבר פוגע בכול האוכלוסייה, בין אם תרצו ובין אם לא

יעקב צור:  ולכן, בעיני כן צריך להתחשב בסוגי אוכלוסיות כאלה ואחרות

פנינה תמנו: לא, אדון מור, תתמקד בבקשה

פנינה תמנו:  אנחנו עדין לא בקורס פרסום, אני מאוד מכבדת את הדברים שאתה אומר ואני בטוחה שאתה תשפוך אור על הדברים

פנינה תמנו:  אתה צודק שפה אין אקטיביות של הצרכן ובסוף זה קהל שבוי

פנינה תמנו:  לצד זה, אתה 20 שנה בתחום ולאחרונה אתה הורדת פרסום ואמרת, לפחות ממה שאני יודעת – אני רוצה להבין – כרגע אתה אומר: אנחנו מתמודדים עם התופעה לבד

פנינה תמנו:  בוא תספר לי כמה התופעה רחבה? אתה 20 שנה בתחום, כמה המצב השתפר? אולי תפתיע אותנו

יעקב צור: אז אני אספר: קודם כל, המצב בדרך כלל בסטטוס-קוו לאורך ה-20 וכמה שנים שאני עוסק בתחום

יעקב צור:  היו רגעים שהיה "פיק" יותר גבוה והיה קושי יותר גדול עם הדבר, והיו רגעים שזה נרגע יותר

יעקב צור:  אני חושב שהשיח הוא נושא מאוד חשוב בהשחתות עצמן

יעקב צור:  כשיש שיח ציבורי שהוא רעיל יותר אז יש יותר השחתות

יעקב צור:  כשיש שיח ציבורי שהוא נקי יותר אז יש פחות השחתות

יעקב צור:      עכשיו, יש גם חלוקה לאזורים – בירושלים יש לי, אני מחזיק ב-40 שלטי ענק שהם גם על נכסים פרטיים וגם על נכסי זיכיון

יעקב צור:  אנחנו ניסינו להילחם המון בתופעה הזאת יחד עם משטרת ישראל, יחד עם עיריית ירושלים אבל אותו עבריין שייתפס ויפתח לו תיק – מה ההרתעה? מה יקרה, יתנו לו קנס? יגידו לו נו-נו-נו, יתנו לו מכה על היד? יתנו לו עבודות שירות? לא שמעתי שזה קרה

יעקב צור:  אין הרתעה, גורם ההרתעה איננו קיים

פנינה תמנו: שאלה לגבי אותו עבריין: האם בדרך כלל, לפי מה שאתה מזהה, האם זה עבריינים בודדים או שיש קבוצת התארגנות?     

יעקב צור: אני לא יכול לענות לך על השאלה הזאת כי אין לי מידע בנושא הזה

פנינה תמנו: אתה מציב מצלמות?     

יעקב צור: אנחנו הצבנו מצלמות אבל הם מגיעים רעולי פנים ואתה לא יכול לזהות מיהו מבצע העבירה

פנינה תמנו: אבל לרוב זה לא אדם בודד במצלמות

פנינה תמנו:  הם באים שניים, שלושה?     

יעקב צור: לא, שלושה לא מגיעים, לרוב זה אחד או שניים וה"לרוב הזה" – היו לי פעמיים תיעוד

יעקב צור:  לא הצלחתי להגיע להרבה תיעודים

פנינה תמנו: למה, כי זה קשה?     

יעקב צור: כי לשים מצלמה שתתעד אירוע כזה – את יודעת, אני לא אשים עכשיו ב-40 שלטים מצלמות שיתעדו אירועים מהסוג הזה

פנינה תמנו: בגלל העלות

יעקב צור: סופו של דבר שכרו בהפסדו

יעקב צור:  אני לא רואה שמשטרת ישראל מציבה עכשיו שוטרים במהלך שבוע על 40 שלטים ומחכה לעבריין הגדול הזה - -     

פנינה תמנו: וגם בתיעוד שהיה לך, זה הצבת מצלמות שאתה הצבת?     

יעקב צור: לא, של עיריית ירושלים דווקא

פנינה תמנו: של עיריית ירושלים, זה חשוב לדייק את זה

יעקב צור: היא ניסתה להילחם בתופעה ובאמת שמה את הסעיף הזה שדיברנו עליו, שאנחנו צריכים תוך 24 שעות להחליף את המסר, אבל מה שיותר חשוב בכול הסיפור הזה שבסוף ניקח את דוגמת רמי לוי – היא דוגמה שקרתה לאחרונה ואפשר לדבר עליה בצורה מאוד ברורה: היו ארבעה שלטים ברחבי העיר ירושלים, אחד מהם הושחת

יעקב צור:  השלט הזה שהושחת – ולכן דיברתי על המדיה שהיא בלתי תלויה, שאתה למעשה קהל שבוי

יעקב צור:  השלט הזה הושחת באזור שהאוכלוסייה המרובה בו זו אוכלוסייה שמשתייכת למגזר מסוים - -     

פנינה תמנו: אוקי, אבל רואים שם רק פנים וסל

יעקב צור: אני לא עוסק במה מפריע להם ומה לא

פנינה תמנו: לא, אבל בין השורות אתה קצת

פנינה תמנו:  בין השורות אתה אומר שצריך להתאים אולי

יעקב צור: לא, לא, אני אומר מה אני חווה

יעקב צור:  בסופו של דבר, אני צריך שמפרסמים יפרסמו על השלטים, זה עסק מסחרי

יעקב צור:  עיריית ירושלים מקבלת זיכיון מאוד-מאוד גבוה ממני והנכסים שאני משכיר מקבלים כסף מאוד גדול ממני, ובסופו של דבר אני צריך שהמפרסמים לא ידירו את רגליהם מהעיר ירושלים

יעקב צור:  עם זה את המסכימה?     

פנינה תמנו: בכול הארץ, ברור

יעקב צור: אז אם מפרסם ייקלע כול הזמן לסיטואציה שבה הוא צריך להחליט אם הוא שם דמות אישה או שהוא מדיר נשים ואז חצי יחרימו אותי או החצי השני יחרים אותי - -     

פנינה תמנו: התשובה לא נכונה – אנחנו חיים במדינת ישראל שנת 2023, מדינה יהודית ודמוקרטית, מדינה שהיא אינה מדינת הלכה

פנינה תמנו:  אמרתי קודם שפה זה לא איראן אז להגיד: אנחנו לא רוצים שהמפרסמים יברחו – אתה בסוף הסרת את השילוט בהוראת רמי לוי, אני מבינה

יעקב צור: לא, אני לא עשיתי כלום

יעקב צור:  בסופו של דבר, אני צינור למפרסם

פנינה תמנו: מי לקח את ההחלטה שמיכל אנסקי ושיר סנדה לא יהיו יותר על הפוסטרים

יעקב צור: המפרסם, וזה אומר רמי לוי שלקח את ההחלטה הזאת

יעקב צור:  אני לא קובע החלטות כאלה, אין לי "סיי" בדבר הזה בכלל

פנינה תמנו: יש פה נציג של רמי לוי? הם לא רצו להגיע? באמת מביש

פנינה תמנו:  רמי לוי, כשהוא רוצה לעשות מלחמות, הוא יודע לעשות מלחמות אבל כשזה על גבן של נשים – הוא כנראה לא יודע לבצע את המלחמות

יעקב צור: זה לדבר בסיסמאות

פנינה תמנו: אדוני, אתה לא תגיד לי שאני מדברת בסיסמאות

פנינה תמנו:  שמעתי אותך יפה, אני שמחה שאתה כאן אבל בסוף - -     

יעקב צור: מה יצא מכאן, יושבת-ראש הוועדה? איך את תגני עלי?     

פנינה תמנו: איזו הגנה אתה צריך?     

יוליה מלינובסקי: אני רוצה להגן על נשים, עליך פחות

פנינה תמנו: הוא אומר שההגנה עליו משליכה על ההגנה על נשים

יעקב צור: בוודאי

פנינה תמנו: אז אני הבנתי, אדון מור, ולצד זה תגיד לי בדיוק איפה הנקודה שאתה מרגיש שאתה לא מוגן?     

יעקב צור: בזה שבסופו של דבר, אם יש עלויות כספיות, הן מושתות עלי

יעקב צור:  אני לא אגיד למפרסם: עכשיו אתה תשלם את החלפת השלט באלפי שקלים, והנזקים הם במאות ועשרות-אלפי שקלים בשנה - -     

פנינה תמנו: אז הוויכוח הזה באופן קבוע ביניכם לבין המפרסם?     

יעקב צור: אין ויכוח

יעקב צור:  אני צריך שהמפרסם יגיע ויפרסם, עיריית ירושלים צריכה שהמפרסם יגיע ויפרסם כי התושבים צריכים שתהיה להם פלטפורמה פרסומית טובה, ובסוף זה מתגלגל אלי, ורק אלי

פנינה תמנו: מר מור, איפה אתה רואה שיש אוזלת יד?     

יעקב צור: אם הייתה הרתעה ברמה מספיק טובה והעונש והאכיפה היו מספיק טובים אז יכול להיות שזה לא היה מתגלגל אלי בחזרה

יעקב צור:  אבל כשזה מתגלגל אלי אני נמצא בין הפטיש לסדן כי יבוא המפרסם ויגיד: יש יותר מדי רעש ובלגן

פנינה תמנו: אתה צודק

פנינה תמנו:  אדון מור, אתה צודק

פנינה תמנו:  אני לחלוטין מבינה

פנינה תמנו:  קודם כול, אתם אנשי עסקים ואתם רוצים להרוויח את לחמכם – חד-משמעית, בצורה שלא מופסדת

יעקב צור: אז לכן אני אומר, מחילה – כול הסיסמאות האלה הן בחדר ובכורסה נוחה

יעקב צור:  בסוף, בפועל, בשטח, בפרקטיקה – זה אני

פנינה תמנו: אבל בפרקטיקה לא קורה כלום? אתה מרגיש לא מוגן?     

יעקב צור: בוודאי שלא

פנינה תמנו: תודה

פנינה תמנו:  נציגי "התעוררות" ואחרי זה חברי הכנסת

מרים סלע: שלום לכולם

מרים סלע:  אני סגנית יו"ר תנועת "התעוררות"

מרים סלע:  אני אמנם לא שירי מימון אבל אני כן שמחה מאוד ותודה על כינוס הדיון הזה

מרים סלע:  אני השארתי את הבן שלי בן שלושה שבועות בבית

פנינה תמנו: היית מביאה אותו, זו הוועדה הנכונה

מטי צרפתי הרכבי: תגידי תודה שנולך לך בן ולא בת כי למציאות שאנחנו מתקדמים אליה

מרים סלע: אבל אני באמת נמצאת כאן היום ושמחה מאוד-מאוד על הדיון הזה

פנינה תמנו: מזל-טוב לחבר הכנסת רביבו שהולך להיבחר ליושב-ראש, אני מבינה שאתה יוצא ועוזב אותנו

פנינה תמנו:  מזל-טוב, אתה מוזמן לחזור אלינו

אליהו (אלי) רביבו: תודה

מרים סלע: אני נמצאת כאן היום גם כאישה, גם כאימא, גם כירושלמית וגם כנציגת תנועת "התעוררות"

מרים סלע:  אני לא אגזים ואגיד שאנחנו מייצגות 50% מהעיר שמנסים להעלים אותם

מרים סלע:  לפני כמה שנים יצאת ממקום עבודתי באמצע היום ברחוב יפו המרכזי לארוחת צוהריים ונתקלתי בעבריין שמשחית שלט שיש עליו דמות של אישה

מרים סלע:  שני מטרים משם עמד שוטר, ביקשתי ממנו והפצרתי בו שיעשה משהו והוא לא עשה כלום

מרים סלע:  אני מדברת על אור יום ולא על אמצע הלילה, לא על פנים מכוסות, וזאת המציאות שאנחנו מדברים עליה

פנינה תמנו: מתי זה קרה?     

מרים סלע: לפני כמה שנים, שלוש, ארבע שנים, באמצע רחוב יפו, ממש במתחם מודעות שנמצא ליד העירייה

מרים סלע:  אני מתכוונת להתמודד למועצת עיריית ירושלים בחודשים הקרובים ואני יודעת שהפנים שלי, שיהיו על שלטים מסוימים, נדונו להיות מושחתים

פנינה תמנו: שזה כבר קרה בעבר לצערנו

מרים סלע: אנחנו יודעים שזה קרה בעבר והפך לעניין של שגרה

מרים סלע:  באמת, הדיון הזה סופר-חשוב ואני פונה מכאן גם לראש העירייה, מר משה לאון, אבל גם לשר לביטחון לאומי, השר בן גביר – מדובר כאן בביטחון לאומי, בביטחון של 50% מהאוכלוסייה, בביטחון של הבנות שלהם, של הנשים שלהם, של מי שמתקיימות במרחב הירושלמי ולא רוצות להיעלם ממנו

מרים סלע:       בתנועת "התעוררות" אנחנו פעילים כבר למעלה משתי קדנציות בנושא הזה

מרים סלע:  העלינו הצעות לסדר, הבאנו צעדים פרקטיים אבל דברים לא באמת מתקדמים

פנינה תמנו: מה קרה עם התלונה שלכם באירוע של רמי לוי?     

מרים סלע: שוב, בסופו של דבר נעשה מה שנעשה עם השלט, וחשוב לי גם להגיד - -     

פנינה תמנו: לא, אני שואלת שאלה: מה קרה עם התלונה שהגשתם במשטרה, עכשיו, לאחרונה? זה היה לפני שבועיים

מרים סלע: קודם כל, אנחנו בשיח עם יעקב, וחשוב להגיד שבסוף מאוד חשובה לנו הפעילות הכלכלית של ירושלים

מרים סלע:  חשוב להגיד – אנחנו בסוף רוצים - -     

פנינה תמנו: שוב אני שואלת את השאלה: הגשתם תלונה למשטרה - -     

מרים סלע: כרגע אין התקדמות

פנינה תמנו: אוקי, אז להגיד את זה

פנינה תמנו:  אני לא מבינה, אנחנו שואלים שאלות פשוטות

פנינה תמנו:  בסוף עשיתם צעד והלכתם למשטרה, ככול שאני יודעת ופורסם אצל ענבר טויזר מערוץ 12, ואני רוצה לדעת אם יצרו אתכם קשר

יוליה מלינובסקי: אז אולי המשטרה תענה לנו בסוף

פנינה תמנו: כן

פנינה תמנו:  אז יצרו אתכם קשר אחרי התלונה או שלא הגשתם תלונה?     

מרים סלע: לא הגשנו תלונה

פנינה תמנו: אז למה אתם מפרסמים שהגשתם תלונה?     

מרים סלע: זה שגוי אבל כן חשוב לי להגיד: גם שלא הוגשה תלונה, נעשו כל-כך הרבה פעולות מצדנו להעלות הרבה מאוד הצעות לסדר וצעדים פרקטיים

מרים סלע:  אנחנו רואים במקומות אחרים בעיר שהעיר מרושתת במצלמות

מרים סלע:  כשזה כלכלי, כשמדובר בפגיעה בעבודות התשתית של הרכבת או משהו כזה – יודעים למצוא טוב מאוד את העבריינים - -     

פנינה תמנו: כמה זה קורה שאתם מתמודדים עם האירועים האלה, עם פניות שאתם מקבלים כי הרי "התעוררות" נאבקת בזה, אם אני לא טועה

פנינה תמנו:  חברת הכנסת לשעבר, רחל עזריה, גם היה לה אירוע עם השחתה

פנינה תמנו:  אני טועה? תקנו אותי אם כן

מרים סלע: כן, בכנסת ה-20

מרים סלע:  אז אולי נועה תמשיך את דברי - -     

פנינה תמנו: לא, לא, אף אחד לא ממשיך

פנינה תמנו:  נציגה אחת של "התעוררות", אז רק תעני על השאלה

מרים סלע: אז אני רק אגיד שאנחנו פוגשים בדבר הזה, זה עניין יומיומי

מרים סלע:  אני מסתובבת בעיר ושלטים מושחתים כול הזמן, בטח בתקופת בחירות, זה דבר שאנחנו רגילים לראות כול הזמן ופניות מגיעות כול הזמן וגם מגיעות לעירייה והנושא לא מטופל

מרים סלע:  בסופו של דבר, אני כירושלמית, כאימא, כאימא לבת, רואה שהפנים שלנו נעלמות מהשטח ואני מאוד מסכימה עם האמירה שלך, גברתי היושבת-ראש, שבסוף מי שפוגע בנשים בשלטים יפגע בהן בעוד מקומות

מרים סלע:  מדובר בביטחון הלאומי שלנו, לא פחות

פנינה תמנו: תודה רבה

פנינה תמנו:  עיריית ירושלים, לא שכחתי שאתם נמצאים כאן, פשוט אני מעבירה את זכות הדיבור לחברי הכנסת שהמתינו בקשב רב ובסבלנות

פנינה תמנו:       יוליה מלינובסקי, חברת הכנסת, שיש לה הצעת חוק בעניין

פנינה תמנו:  בבקשה

מירב בן ארי: היא לא עברה

פנינה תמנו: עברה ונתקעה בקריאה שנייה ושלישית?     

יוליה מלינובסקי: תכף אני אתן לכם פרספקטיבה של העניין

יוליה מלינובסקי:  תודה, גברתי היושבת-ראש, אני מבקשת קצת סבלנות כי יש לי הרגשה שאנחנו פשוט ב"לופ"

פנינה תמנו: אני מבקשת מחברי הכנסת – אני יודעת שזה בנשמתך ובכול זאת, כולם לקצר ולכווץ ולהיות ענייניים כדי שנוכל להגיע למשטרה ונצא מכאן עם עבודה

יוליה מלינובסקי: גברתי היושבת ראש, תהיי קצת סבלנית, הח"כים יתחשבו אני מאמינה, כי אנחנו באירוע שמתמשך כבר כמה וכמה שנים, אז צריך להבין את ההיסטוריה של הדברים וגם לך זה יהיה מאוד מעניין

יוליה מלינובסקי:      האירוע התחיל בכנסת ה-20, שהתחלתי לקדם את החוק שמכיר בהשחתת שלטים על רקע מגדרי

יוליה מלינובסקי:  פעם ראשונה שיש כזו תופעה

יוליה מלינובסקי:  ואז הגשתי הצעת חוק לוועדת שרים לחקיקה – להזכירך, הייתי חברת קואליציה

יוליה מלינובסקי:  שרת המשפטים הייתה השרה אילת שקד

יוליה מלינובסקי:  הגשתי הצעת חוק לוועדת השרים לחקיקה ולהפתעתי, שרת המשפטים לא הסכימה

יוליה מלינובסקי:  חבר'ה, תקשיבו טוב – שרת המשפטים, אילת שקד, לא הסכימה להצעת החוק הזאת בטענה מאוד פשוטה, שזה לא יתאים למפלגות החרדיות

פנינה תמנו: שמי? שהשרה שקד - -     

יוליה מלינובסקי: אני אומרת לך, תרשמו את זה: שרת המשפטים דאז, אילת שקד, בכנסת ה-20, לא הסכימה לתמוך בהצעת החוק שהכיר בהשחתת שלטים על רקע מגדרי כי המפלגות החרדיות יתנגדו כי בבצ'יק אמר וליצמן אמר שלציבור שלהם אין כסף לשלם קנסות

יוליה מלינובסקי:  אז אמרתי להם: חבר'ה, אל תשחיתו אבל זה לא עניין את שרת המשפטים

יוליה מלינובסקי:  כאשר עכשיו, בבחירות האחרונות היא השתתפה בבחירות והשחיתו לה שלטים, שמעתי צעקות שלה וכמה זה לא בסדר אבל אז, בכנסת ה-20, היא לא תמכה בחוק הזה ולא נתנה לו לעבור

יוליה מלינובסקי:  זו ההיסטוריה של הדברים

יוליה מלינובסקי:      קרו הרבה דברים, תמיד יש בומרנג בחיים

יוליה מלינובסקי:  קרו הרבה דברים ובממשלת השינוי שוב התחלתי לקדם את הצעת החוק

יוליה מלינובסקי:  דיברנו כמובן על השחתת שלטים על רקע מגדרי

יוליה מלינובסקי:  התופעה קיימת, התופעה מגעילה – מטעמי צניעות, מטעמי לא יודעת מה, חולי נפש, בסדר, זה בהגדרתי – זו תופעה רחבה, בחריש, באשדוד, בירושלים

יוליה מלינובסקי:      הבאתי לכם פה קצת דוגמאות – מראה תמונות

יוליה מלינובסקי:  אלה הדוגמאות, גברתי היושבת-ראש, ככה זה נראה

פנינה תמנו: אני אספר לך שבהשבעת הממשלה, אני לא יודעת אם אתן זוכרות, העלו באחד מאתרי החדשות של המגזר החרדי את התמונה של הממשלה כשאנחנו מטושטשות

יוליה מלינובסקי: אוקי, אז פה, זה פרסום בירושלים, זו ניצולת שואה

יוליה מלינובסקי:  למישהו זה מאוד צרם כנראה

יוליה מלינובסקי:  אם מישהו זוכר, נציג המשטרה, אני אשמח לשמוע למי הפריעה התמונה של ניצולת השואה

יוליה מלינובסקי:      זו לינוי אשרם, האלופה האולימפית שלנו – ככה זה נראה

יוליה מלינובסקי:  ככה מקבלים אותנו

יוליה מלינובסקי:      אורלי לוי אבקסיס, פוליטיקאית – ככה נראים השלטים שלה אבל זה לא מנע ממנה – האמת, אני לא רוצה להשמיץ, אני לא זוכרת אם היא תמכה או לא

יוליה מלינובסקי: גברתי היושבת ראש, למי שמפריע לא רק נשים, אנחנו כבוגרות, אולי למישהו זה עושה חשק לא בריא אבל זה גם ילדות

יוליה מלינובסקי:  למישהו מאוד מפריע בכלל שאנחנו נמצאות

יוליה מלינובסקי:  איך אמר אבי מעוז? רוצים אותנו בבית, במטבח, ולהביא ילדים לעולם

יוליה מלינובסקי:       זו הייתה תערוכה פה, בירושלים, של הכדורגלניות, פה בקריית הממשלה

יוליה מלינובסקי:  כול שר, כול ח"כ, כול מפכ"ל, כול שוטר שהיה בירושלים, ראה את זה בכניסה לירושלים ראה ולאף אחד לא אכפת כי זה לא הם

יוליה מלינובסקי:   אני אסביר לך, גברתי היושבת-ראש, כי זה לא הם ובגלל זה, זה לא מעניין אותם

יוליה מלינובסקי:      אלה הדוגמאות לפרסום מסחרי, ככה זה נראה, וזה רק על קצה המזלג, זה כול הזמן

יוליה מלינובסקי:       אז בכנסת ה-20 התחלנו והודות לשרת המשפטים אילת שקד זה לא קרה

יוליה מלינובסקי:  התקדמנו והגענו לכנסת ה-24, ממשלת שינוי – כמובן שהתחלתי להוביל את הנושא הזה מחדש

יוליה מלינובסקי:  התחלנו מהשחתת שלטים על רקע מגדרי - -     

פנינה תמנו: ואז – לא, יוליה, עם כול הכבוד, תקצרי לנו את העניין של לאן זה הגיע

יוליה מלינובסקי: יופי, תני לי לסיים

יוליה מלינובסקי:  גברתי השרה לשעבר תירגעי כי הנושא הזה אצלי - -     

פנינה תמנו: יוליה, אני קוראת לך בקריאה ראשונה, תדברי בכבוד

פנינה תמנו:  את תקצרי את דבריך כי יש פה הרבה מאוד אנשים שרוצים לדבר

מירב בן ארי: אבל זה פנינה, זה הנושא שלה

מירב בן ארי:  כמו שלך יהיה את הנושא שאת מטפלת, עלייה וקליטה של עולי אתיופיה, זה ה"בייבי" שלה כבר שנים

פנינה תמנו: חברת הכנסת מירב, היא לא צריכה עזרה

פנינה תמנו:  אני יודעת שזה ה"בייבי" שלה, כבודה במקומה מונחה אבל אני מבקשת לקצר

פנינה תמנו:       בכנסת ה-24 הגעתם לקריאה שנייה ושלישית - -     

יוליה מלינובסקי: חבל שלא היית פה כי היית שרה, לא נכחת בדיונים ולא היית מעורבת בכול מה שהיה פה, אז בכנסת ה-24, בעזרת גלעד קריב, משרד המשפטים וביחד עם כול הגורמים, העברנו את הנושא של השחתת שלטים על רקע מגדרי בקריאה ראשונה ואז התקדמנו למהפכה

יוליה מלינובסקי:  התקדמנו ממש למהפכה והגענו לנוסח שאקריא אותו: "העובר עבירה נגד רכוש או עבירה של איומים או תקיפה במטרה להגדיל או לצמצם שלא כדין את הגישה החופשית של נשים במקום ציבורי או במטרה למנוע שלא כדין הצגה של דמויות נשים במקום ציבורי, דינו לעניין קנס – כפל הקנס הקובע לעבירה"

יוליה מלינובסקי:      מה זה בעצם עשה? אנחנו בפעם הראשונה הכרנו שהתופעה הזאת קיימת - -     

פנינה תמנו: של נסיבות מגדריות

יוליה מלינובסקי: שזה בכלל קרה, שיש נסיבה מגדרית, והגענו להחמרת הענישה

יוליה מלינובסקי:  זו הייתה מהפכה משפטית, זה היה תקדים עולמי

יוליה מלינובסקי:  אנחנו עבדנו על זה כולנו ביחד מספר שנים והגענו לדבר הזה

יוליה מלינובסקי:  העברנו את זה להכנה לקריאה השנייה והשלישית בוועדת החוקה, ואז פה זה החשוב - -     

פנינה תמנו: זה רק קנס, יוליה?     

יוליה מלינובסקי: זה עבירות קנס אבל מה שהיה חשוב פה זה שהכרנו בפעם הראשונה שיש כזאת תופעה, שיש נסיבה ויש נסיבה מחמירה על קרע מגדרי – זה לא רק השחתת רכוש אלא בכלל הדרת נשים מהמרחב הציבורי

פנינה תמנו: אבל מה קורה עכשיו לצורך העניין? נעצר עבריין שעושה את זה באופן סדרתי – לא חשבתם להפוך את זה גם למאסר?     

יוליה מלינובסקי: אנחנו חשבנו על הכול אבל בנסיבות העניין, הגענו לנוסח הזה

יוליה מלינובסקי:  אילו היינו מצליחים להעביר אותו בקריאה שנייה ושלישית במליאת הכנסת, מדינת ישראל הייתה בין המובילות בעולם שבכלל מכירה בתופעה הזאת ויש נסיבה מחמירה

יוליה מלינובסקי:      לצערי זה לא קרה למרות שהחוק היה מוכן לקריאה שנייה ושלישית במליאת הכנסת, ופה זה גם חשוב – מי שמנע את העברת החוק הזאת בקריאה שנייה ושלישית הייתה חברת הכנסת עידית סילמן, כיושבת-ראש הקואליציה

יוליה מלינובסקי:  ואחרי כול מה שאני רואה עכשיו, את הזליגה שלה לליכוד ולמחנה ואת כול הקומבינות שהיא עשתה – בדיעבד היום אני מבינה שזה לא קרה סתם כי הייתה שם התנגדות עזה של המפלגות החרדיות

יוליה מלינובסקי:  עידית סילמן שיתפה פעולה ועשתה הכול כדי שהחוק הזה לא יעלה לקריאה שנייה ושלישית - -     

פנינה תמנו: זה מצער לשמוע, יוליה, שנשים - -     

יוליה מלינובסקי: דקה פנינה

יוליה מלינובסקי:  זו המציאות, ואני אומרת את זה בפה מלא כי עידית סילמן העדיפה את האינטרסים האישיים הפוליטיים שלה לפני האינטרסים של נשים בישראל

יוליה מלינובסקי:      אני מסיימת – אנחנו כמובן נקדם את זה עכשיו שוב - -     

מירב בן ארי: - - - אין חושך כזה

יוליה מלינובסקי: - - - אף אחד לא ייתן לי דין רציפות

יוליה מלינובסקי:  אנחנו נגיש את זה, נראה את כולם, ואני רוצה לשאול פה, ואני מבקשת שמהוועדה תצא פנייה לשר הבט"פ, שר הטיק-טוק והאינסטוש, ילד אינסטוש, מה המדיניות שלו בנושא? איך הוא רואה את הנושא הזה כי זה לא לרוץ מאירוע לאירוע, זה לא להצטלם – איך הוא רואה את הנושא הזה, זו תופעה קיימת

יוליה מלינובסקי:  זה לא רק שלטים, פנינה, זה בכלל הדרת נשים מהמרחב הציבורי

יוליה מלינובסקי:  אם אנחנו נסתובב עכשיו, כוועדה, בכמה וכמה מקומות בירושלים, באשדוד, בבית-שמש, את תראי אפילו שלטים בצד של נשים, בצד של גברים

יוליה מלינובסקי:  בנתיבות לא מזמן היה שלט שלבוש לא צנוע גורם למחלות

פנינה תמנו: אני אסכם – ראשית, אני רוצה להודות לך, אני יודעת שעבדת מאוד קשה

פנינה תמנו:  הייתה הזדמנות שלצערנו התפספסה בכנסת הקודמת

פנינה תמנו:  לצד זה, אני חייבת לומר לך שהחוק הזה באמת מכניס את השינוי הנדרש של נסיבות מיוחדות על רקע מגדרי

פנינה תמנו:  ולצד זה, זה שאין חקיקה, זה לא אומר שאין לכם סעיפים אחרים שבגינם אתם יכולים לתפוס את העבריינים, להעמיד אותם לדין, ואנחנו לא נחכה

פנינה תמנו:  שלא ישתמע מכאן שצריך לחכות לאיזה חוק כדי לפעול – ממש לא

פנינה תמנו:       גם יש לנו את שני הסעיפים שציינת, עדו, יש לנו את חוק השחתת פני מקרקעין והשני השחתת פני מקרקעין והשחתת מודעות

יעקב צור: ומה העונש בגין העבירות האלה?     

עדה מימון: בסעיף של השחתת פני מקרקעין, העונש המרבי זה שנת מאסר או - - -     

פנינה תמנו: מאסר

יעקב צור: האם הושת אי-פעם עונש כזה על משחית?     

פנינה תמנו: לא הושת כי לא מגישים כתבי אישום, זה בדיוק אחד הדברים

פנינה תמנו:  אנחנו חושבים שיכול להיות שבתיקים של השחתת פני מקרקעין נכנסים שם ואין פילוח של אותן השחתות של שלטי חוצות, וכנראה שזה סעיף סל שקשה מאוד לפלח אותו

פנינה תמנו:  לכן אנחנו רואים שדווקא בהשחתת - -     

עדה מימון: פנינה, אני רק רוצה לחדד שיש כיום שני סעיפים – סעיף 195, שהוא סעיף של השחתת מודעות, שכמו שחבר הכנסת סגלוביץ' אמר, ששם העונש המרבי הוא שלושה חודשי מאסר וקנס של 14,000 שקלים

עדה מימון:  וסעיף 196, שהוא סעיף של השחתת פני מקרקעין, שהעונש המרבי שם הוא כמו שנאמר קודם – שנת מאסר ו-29,200 שקלים

יוליה מלינובסקי: מה שאנחנו ניסינו לעשות זה לא לבטל את העבירות האלה אלא להרחיב אותם ולהגיד שזו נסיבה מחמירה

יוליה מלינובסקי:  גם הגדרנו שזה לא רק השחתת פני מקרקעין אלא גם הגדרה של תקיפה וכול הדברים האלה

פנינה תמנו: תודה

פנינה תמנו:  עורכת הדין, חברת הכנסת מטי צרפתי הרכבי, בבקשה

מטי צרפתי הרכבי: תודה רבה, גברתי יושבת-הראש

מטי צרפתי הרכבי:  יש לי קצת תחושה של ימי הביניים בדיון הזה ומהתמונות שראינו

מטי צרפתי הרכבי:  אני חושבת שהשחתת השלטים מתכתבת עם הרצון להדיר נשים מכול צמתי קבלת ההחלטות

מטי צרפתי הרכבי:  נשים לא שוות לגברים בהגדרה ולכן הם ישחיתו את השלטים, לא יתנו להם להתמודד לכנסת ישראל, לא ישימו אותן בצמתי קבלת ההחלטות, לא יהיו מנכ"ליות במשרדי הממשלה, לא תהיינה בתפקידים בכירים

מטי צרפתי הרכבי:      השחתת השלטים זו הדרה מוחלטת של הנשים מהמרחב הציבורי

מטי צרפתי הרכבי:  אם נסתכל על ההסכמים הקואליציוניים – זה לשבת באוטובוס, זה להימנע משירת נשים, אנחנו צריכות ללכת בצד השני של המדרכה ועוד הרבה מאוד דברים

מטי צרפתי הרכבי:       אני מסכימה עם גברתי שהמעבר לאלימות מילולית ופיסית הוא מעבר לפינה, זה השלב הבא

מטי צרפתי הרכבי:  ראינו גם את מידת ההשחתה – לא מדובר על השחתת שלטים עם איזו שהיא חשיפה של גוף האישה שגורם לדבר עבירה - -     

פנינה תמנו: נכון

פנינה תמנו:  הם משחיתים גם פנים של ילדות

מטי צרפתי הרכבי: אם משחיתים פנים של אישה מבוגרת, ניצולת שואה

מטי צרפתי הרכבי:  אם בכלל, אי אפשר הפילו לראות את הפנים של האישה, שלא לדבר על איברים אחרים - -     

פנינה תמנו: אתם יודעים מה הראיה לכך? אתם זוכרים שבחורה צעירה נכנסה במהלך ההפגנות לשכונה חרדית והותקפה קשות

פנינה תמנו:  זה מתחיל בזה שלא מסוגלים לראות פנים של נשים ועובר לאלימות פיסית

מטי צרפתי הרכבי: אני רק רוצה לקרוא לנו, לחברי הוועדה, לזכור את החלטות הממשלה

מטי צרפתי הרכבי:  ציינו כאן למשל את ההחלטה 4052, של איזה שהוא מוקד שלא תוקצב

מטי צרפתי הרכבי:  צריך לעשות סקירה של כול עבודות הממשלה הקיימות

מטי צרפתי הרכבי:  במקביל, ליזום חקיקה שגם מחמירה את הענישה וגם מוודאת ענישה תקיפה, ואולי ביחד זה יכול להיות אבל קודם שנלמד אנחנו את כול ההחלטות ההיסטוריות והאם הן מיושמות

מטי צרפתי הרכבי:  אנחנו, כוועדה, צריכים לראות כחברי כנסת שהממשלה אכן עושה עבודתה כרשות מבצעת

מטי צרפתי הרכבי:       אז זה בגדול, ואני מודה לך שוב על הדיון החשוב הזה

פנינה תמנו: תודה רבה

פנינה תמנו:  חבר הכנסת יואב סגלוביץ', בבקשה

יואב סגלוביץ': אני בוודאי תומך בהצעה של יוליה אבל אני רוצה להציע עוד משהו – בואו נדבר על המפרסמים רגע ולא על מה שדובר קודם: אני חושב שמה שכן אפשר לעשות או לפחות לאתגר את המדינה בהיבטיה הרחבים, שזה גם הממשלה אבל לא רק

יואב סגלוביץ':  תחשבו לעצמכם שכול רשות שהיית עוסקת או מפרסמת משהו, הייתה מחויבת ב-50% משטח הפרסום שיהיה דמויות נשיות

פנינה תמנו: ללכת ממש להבטחת ייצוג

יואב סגלוביץ': במקום להתעסק עם ההשחתה, לעסוק בהצפה

יואב סגלוביץ':  אני חשוב שהעיסוק בהשחתה, שזה מעצבן לכשעצמו, הוא חשוב אבל לעסוק בהצפה

יואב סגלוביץ':  אני חושב שזה משהו שיהיה מאוד קשה להתנגד לו - -     

פנינה תמנו: שמי מממן?     

יואב סגלוביץ': בכול מקום שהמדינה מפרסמת, והמדינה מפרסמת הרבה

יואב סגלוביץ':  היא מפרסמת, היא תומכת, היא נתמכת, גם ברשויות מקומיות

יואב סגלוביץ':  בכול מקום שיש פרסום של המדינה – 50% מהפרסום, כאשר מדובר על דמויות, יהיו דמויות נשיות

יואב סגלוביץ':       אני חושב שאם נעסוק בהצפה במקום לדבר על השחתה – אני לא אומר במקום, נתעסק בהשחתה אבל להציף את האירוע הזה – אנחנו נראה שהתופעה תופסת ממדים אחרים, הפיקוח יהיה במישורים אחרים גם עם אנשים אחרים ולא רק בוועדה פה

יואב סגלוביץ':      אני כול פעם חוזר על זה שאני רץ בין הוועדה הזאת לוועדת החוקה, אז כאשר הנושאים האלה – בבג"ץ הבא לדוגמה, אחרי שיעברו החוקים האלה, זה לא יהיה נושא

יואב סגלוביץ':  לכן יש פה משמעות הרבה יותר גדולה לעניין הזה

יואב סגלוביץ':      ואני רוצה לקצר במשפט אחד – לעסוק בהצפה ואפשר לעשות את זה, 50% ממה שהמדינה מממנת ואז אנחנו מתעסקים במפרסמים, והמפרסמים זה המדינה

יואב סגלוביץ':  זה רשויות מקומיות, זה ה"טוטו", זה "מפעל הפיס", כול מי שיש לו איזה שהוא - -     

פנינה תמנו: זה רעיון יצירתי מאוד

פנינה תמנו:  זה במקביל למאבק, זה לא פוטר

יואב סגלוביץ': זה לא פוטר אבל זה משנה את הפרדיגמה

יואב סגלוביץ':  אנחנו לא מטפלים בחריגים אלא מטפלים בנראות יותר גדולה של דמויות נשיות באשר הן בכול המרחב הציבורי, וזה לדעתי עושה שינוי אחר לגמרי, ואת זה אני מציע, פנינה, שאולי במסגרת הצעת חוק של הוועדה – נעשה את זה אל מול רשויות המדינה

יואב סגלוביץ':  אני חושב ששם ההתנגדות תהיה קצת בעייתית לחלק מהאנשים שמתנגדים היום על משהו ספציפי

פנינה תמנו: תודה, חבר הכנסת סגלוביץ'

פנינה תמנו:  חברת הכנסת מירב בן ארי ועופר כסיף – אתם רוצים קודם לשמוע את - -     

מירב בן ארי: אני חייבת ללכת לוועדה לביטחון לאומי כדי להצביע

מירב בן ארי:  אני אדבר דקה: אנחנו מלווים את הנושא הזה כבר מהכנסת ה-20 עם יוליה

מירב בן ארי:  אני חושבת שטוב שאת עושה את הדיון הזה

מירב בן ארי:  אני חושבת שטוב שזה עולה למודעות וזה צריך להגיע כהצעת חוק של יוליה או שלך, של הוועדה

מירב בן ארי:  נעשה את מה שנעשה אבל בואו, בתוך עמנו אנו חיים, יש לנו כאן ממשלת טרלול מלא-מלא ואין סיכוי שהחוק הזה יעבור לצערי

מירב בן ארי:  כן נעלה למודעות, כן נשתמש באותם סעיפי חוק

מירב בן ארי:  אני כן חושבת שהמשטרה בעניין הזה צריכה לקחת, ולא רק המשטרה אלא גם הפרקליטות וגם בית המשפט – צריכים לקחת איזה "קייס-סטאדי" אחד, פעם אחת, למען יראו וייראו, ולטפל בזה גם מבחינת המפרסמים אבל גם מבחינת לתת איזו שהיא אמירה

מירב בן ארי:      אני לא חושבת שזה רק המשטרה כי גם אם המשטרה תבוא ותגיש בסוף את כתב האישום ובית המשפט ינפנף את זה בכלום, אז מה עשינו בכול זה?     אני מסכמת: אני חושבת שבמציאות שבה אנחנו חיים כיום, בממשלה שלא מצליחה למצוא מנכ"לית אחת מתוך 32 מנכ"לים, שאפילו יושבות-ראש וועדה אין

מירב בן ארי:  יש את פנינה, שהיא יחידה ואולי לימור סון הר מלך בוועדה מיוחדת – זו המציאות של הממשלה שבה אנחנו חיות

מירב בן ארי:  במציאות הזו אנחנו צריכים להמשיך ולעשות מה שאפשר במליאה, וכן שבית המשפט, פרקליטות ומשטרה יעשו משהו אחד לפחות כדי שנשים במדינת ישראל ירגישו שהן מוגנות

מירב בן ארי:      אני מתנצלת, אני הולכת להצביע

פנינה תמנו: בסדר גמור

עופר כסיף: אני גם מבקש כי אני צריך ללכת לוועדה אחרת

פנינה תמנו: 
אתם מפספסים אבל לא משנה

עופר כסיף: יש ועדות

עופר כסיף:  קודם כל, תודה על הדיון החשוב הזה

עופר כסיף:  אני אהיה מאוד קצר כי אני מסכים למה שנאמר עד כה

עופר כסיף:  אני רק רוצה להוסיף דבר אחד שאולי נאמר לפני שהגעתי אבל חשוב לומר את זה, וזה כול הנושא של החפצה

עופר כסיף:  ברגע שיש השחתה של שלטים, מה שעומד בבסיס זה, זה החפצה של האישה

עופר כסיף:  זה הדבר היסודי פה

עופר כסיף:  ומדוע יש פה החפצה של האישה? משום שכאשר משחיתים שלטים, לא משחיתים את האופי של האישה או את הכישורים שלה אלא רק את החיצוניות שלה

עופר כסיף:  כלומר, יש פה התייחסות לאישה כאל גוף בלבד, כאל חפץ, כאל אובייקט

עופר כסיף:  זה הדבר היחידי שבו צריך להילחם

עופר כסיף:  אני חייב להגיד, ובזה אסיים, שאנחנו נמצאים לצערי הרב בנסיגה מאוד מסוכנת, לא רק במובן של דרישות שמועלות היום אלא גם בתקופה האחרונה, בשנה, שנתיים האחרונות, היו יותר ממקרה אחד של אירועים ציבוריים, בין אם זה מוזיאונים או תערוכות, שביוזמתם החליטו לא להציג תמונות מסוימות של נשים, שזה מעיד כבר על כניעה מראש והתייחסות אל האישה, כפי שאמרה חברתי - -     

פנינה תמנו: האם הסוגיה שהוא מעלה – זה בסוף נוגע גם לחוק איסור אפליה במוצרים ושירותים ציבוריים

פנינה תמנו:  האם באמת הסרת שלטים, תמונות, הסרת נשים בכלל באופן מוצהר ממקומות שהם נותני שירות לציבור – האם זה נחשב לעבירה?     

עדה מימון: אני חושבת שמשרד המשפטים יוכלו לחדד בעניין כי יש באופן עקרוני כיום בחוק איסור אפליה במוצרים ושירותים – יש קביעה של עוולה אזרחית בעבירה של אפליה

עדה מימון:  היו הצעות חוק קודמות להוסיף ממש איסור של ביזוי והשפלה באופן שמחמיר את ההתייחסות, וזה היה בכנסת ה-19 וגם לצערי לא התקדם כמו ההצעות של יוליה

פנינה תמנו: אבל אני שואלת אם החוק הזה כן נותן מענה?     

עדה מימון: אתן רוצות לחדד?     

פנינה תמנו: אנחנו נעביר את זה אחר-כך ליחידות

עופר כסיף: אני מסיים ואומר עוד פעם: אני לא יודע איך זה עובד מבחינת החוק, אם זה מכסה או לא אבל אני מציע ליושבת-הראש, אולי אפילו בשם הוועדה, אם זה מקובל עליך ועל החברים ועל החברות בוועדה, להוציא קריאה לאותם גורמים או להוציא קריאה כללית שאומרת לא להיכנע בצורה שחותמת על ההחפצה של נשים

עופר כסיף:  בואו נתחיל מזה כי המצב מתדרדר

עופר כסיף:  תודה, וסליחה שאני הולך לוועדה אחרת

פנינה תמנו: תודה

פנינה תמנו:  אבל אתה יודע, להוציא קריאה שלא להיכנע, גם כשאדון מור מפרסם מדיה וגם נמצאת איתנו דורית בן נעים אופיר, שארצה לשמוע גם אותך – בסוף, הם בעלי העסקים

פנינה תמנו:  קל לקרוא להם לא להיכנע

פנינה תמנו:  אני, כמו שאתה יודע ואני חושבת שגם אתה שותף לזה – בסוף, המדינה צריכה לפעול ביתר שאת, וזה המשטרה והפרקליטות אבל כשבעשרות תיקים שהוגשו, רק תיק אחד הגיע לכדי כתב אישום – זה היה כתב אישום?     

עדו אגבר: לא, לא

עדו אגבר:  הועבר לתביעה

פנינה תמנו: הועבר לתביעה ולא יודעים  בכלל אם זה בכלל יסתיים - -     

עופר כסיף: אני מסכים איתך

עופר כסיף:  אני רק אומר אפרופו מפרסמים וכן הלאה – זאת כמובן בקשה, הצעה כי גם אם הייתי רוצה לא הייתי יכול לכפות, ואני לא רוצה

עופר כסיף:  אני אומר שיש פה בעיה ואני לא מכוון את זה לאיש פה, חס וחלילה, אבל אם מישהו מעדיף למכור ולעשות רווח, ואני לא מדבר עליכם כי אני לא מכיר אלא ברמה הכללית – אם מישהו חושב שהוא ימכור יותר ועל ידי כניעה כזאת – אני חושב שהצהרה כזאת חשובה שהיא שמה את הדברים בפרופורציה

עופר כסיף:  זה הכול

פנינה תמנו: תודה

פנינה תמנו:  דורית בן נעים אופיר, מנכ"לית חברת "מקסימדיה"

פנינה תמנו:  ספרי לנו

נעים אופיר: נכון, אני אישה ומאוד קשה לי עם כול מה שקשור להשחתה כשאני נוסעת בערים ורואה השחתת פני אישה אבל אני פה דווקא מהצד העסקי כי זה כבר לא רק בני-ברק ורק ירושלים, זה בכול עיר ועיר

נעים אופיר:  אם זה בפתח-תקווה, אם זה באשדוד – בכול עיר בארץ, באופן חד-משמעי וגורף, יש השחתה ויש איסור להעלות פני אישה

פנינה תמנו: כמה זמן את בתחום?     

נעים אופיר: 25 שנים

פנינה תמנו: ואת אומרת שזה השתנה וזה כבר לא רק באזורים מסוימים כמו בני-ברק וירושלים?     

נעים אופיר: זה בכול הארץ

נעים אופיר:  בכול עיר שיש בה שכונות דתיות, יש השחתות

פנינה תמנו: זה הפך להיות בכול הארץ

נעים אופיר: בכול הארץ חד-משמעית

נעים אופיר:  ואנחנו, כמפרסמים, גם נוצר לנו נזק כי השלט נראה לא טוב בעקבות ההשחתה ואנחנו נאלצים להחליף אותו וזה כרוך בעלויות

פנינה תמנו: אמרת "יש לי איסור"

פנינה תמנו:  את ממש מרגישה את האיסור הזה, שזה מועבר אליך משרים?     

נעים אופיר: ברור, כי יש ערים מסוימות שאני יודעת ששם מלכתחילה לא כדאי לי לשים פני אישה כי אני אקום אחרי שעתיים ולא אראה את השלט

פנינה תמנו: מעבר לכך, קיבלתם טלפונים, מישהו איים עליכם?     

נעים אופיר: לא מאיימים עלינו אבל אנחנו מבינים מספיק את הרגישות מתי כן, מתי לא, איפה כן ואיפה לא

פנינה תמנו: טוב, האיום זה ביצוע הפעולה עצמה לצערנו

נעים אופיר: נכון, לצערי

נעים אופיר:  כול עוד לא תהיה איזו שהיא אכיפה מסודרת, אי אפשר יהיה להמשיך ככה כי באמת זה הפך להיות ארצי

נעים אופיר:  זה לא משהו בערים שהן חרדיות בלבד

פנינה תמנו: מתי התחלת להרגיש את השינוי?     

נעים אופיר: בשנים האחרונות

יעקב צור: בירושלים זה היה תמיד אבל בשאר הארץ זה הולך ועולה

יעקב צור:  נתקלתי בזה לאחרונה בחיפה

נעים אופיר: חיפה, פתח-תקווה, עפולה, אשדוד, אשקלון, רמלה

נעים אופיר:  כול עיר ועיר בארץ

פנינה תמנו: בשנים האחרונות

פנינה תמנו:  אני שוב אחזור וזה מה שאני אמרתי: ברגע שלא "הורגים" את התופעה כשהיא קטנה ומרתיעים את העבריינים, אנחנו ניצבים בפני מצב שזה יתפשט לכול הארץ

פנינה תמנו:  עומדים פה באומץ לב חברות הפרסום, שאין לי ולו טענה אחת על זה – הייתי רוצה שתבואו עם אג'נדה אבל אתם לא חברי כנסת, אתם גם לא המדינה

פנינה תמנו:  אתם בסוף בעלי עסקים - -     

יעקב צור: יש אג'נדה

יעקב צור:  אתם רוצים לחוקק חוק? תגבו אותו במימון

יעקב צור:  זאת אומרת, אם אתם רוצים שאנחנו נהיה בחזית המאבק, אתם יכולים לממן את ההשחתות ואנחנו נעשה שוב ושוב את אותו שלט

פנינה תמנו: צריכה להיות אכיפה - -     

מטי צרפתי הרכבי: אני מתנצלת, אני חייבת ללכת לוועדה אחרת

פנינה תמנו: אי אפשר להשלים עם העבריינות, צריך להרתיע

מטי צרפתי הרכבי: רק לציין שכול חברי הכנסת שישבו היום והיו נוכחים בישיבה הם חברי אופוזיציה

מטי צרפתי הרכבי:  חברי הקואליציה, לצערי, לא מוצאים לנכון להגיע ולייצג את עמדת הממשלה או הקואליציה בוועדות הציבוריות, ומכאן הצער הגדול

פנינה תמנו: בסדר, עדין העבודה נעשית וכול אחד יעשה את חשבון הנפש שלו ומה שחשוב לו

פנינה תמנו:      עיריית ירושלים – בזום

אורית אגלר בלולו: שלום

אורית אגלר בלולו:  אני נציגת עיריית ירושלים

אורית אגלר בלולו:  ראשית, תודה רבה על הזימון לדיון

אורית אגלר בלולו:  אני אקדים ואומר שעיריית ירושלים עושה ככול שביכולתה כדי למגר ולהתמודד מול התופעה הבזויה הזאת שעליה אנחנו מתדיינים כאן

אורית אגלר בלולו:  עם זאת, חשוב לנו להדגיש ולציין שאין לנו, כעירייה בכלל ולאגף חירום וביטחון בפרט, את היכולת לשמור על כול שלטי החוצות בעיר במשך 24 שעות ביממה, ואני אפרט: התקנו מצלמות בכול רחבי העיר, באזורים שמועדים לפורענות - -     

פנינה תמנו: מצלמות שנועדו ספציפית לנושא הזה או מצלמות שלא קשורות לנושא הזה? כמה מצלמות התקנתם ספציפית בגלל הנושא הזה מול שלטי חוצות?     

אורית אגלר בלולו: אני אפרט – יש לנו בכניסה לעיר שלוש מצלמות

אורית אגלר בלולו:  על כביש בגין עוד שלוש מצלמות - -     

פנינה תמנו: זה על שילוט?     

אורית אגלר בלולו: כן, מצלמות שצופות על השילוט

אורית אגלר בלולו:  בנוסף למצלמות שבצומת הכניסה לעיר, כמו שציינתי – מגשר המיתרים ועד תחנות הדלק יש חמש מצלמות

אורית אגלר בלולו:  על כביש בגין יש לנו עוד שלוש מצלמות

אורית אגלר בלולו:  על הגשר הראשון, שמיועד להולכי רגל ועל הגשר השני שאף הוא מיועד להולכי רגל – יש שם עוד ארבע מצלמות

אורית אגלר בלולו:  בכיכר צה"ל יש שלוש מצלמות שהותקנו לפני מספר שנים

אורית אגלר בלולו:  על גשר נוסף של רחוב שמואל בייט יש לנו חמש מצלמות, ובגשר של צומת רמת שרת יש גם מצלמות

אורית אגלר בלולו:  בנוסף לזה, גם בקרית העירייה יש 10 מצלמות רלוונטיות שהותקנו גם הן לפני מספר שנים

אורית אגלר בלולו:      כול הדברים שאני אומר עכשיו וכול הדברים שאמשיך להגיד בהמשך, נכתבו לכול פנייה ופנייה שהוגשה אלינו, נכתבו באמצעותי, בחתימתי, לכול גורם שהוא, גם אם זה מהמרכז הרפורמי לדת ומדינה באמצעות גורמים שונים

אורית אגלר בלולו:  מלבד המצלמות שהתקנו, יש לנו יחידה ייעודית אצלנו שצופה על כול שלטי הצופות – הם צופים 24/7 - -     

פנינה תמנו: אוקי, ולמרות הצפייה שלכם, אנחנו שומעים שיש כאן אירועים פעם אחר פעם

אורית אגלר בלולו: נכון

אורית אגלר בלולו:  פה נכנסת לתמונה - -     

פנינה תמנו: מה אתם עושים ברגע שאתם רואים פעילות עבריינות שמשחיתה?     

אורית אגלר בלולו: פה חשוב לי להדגיש וכאן אני מגיעה לנקודה החשובה והעיקרית בדיון הזה – קשה מאוד לתפוס עבריין שמבצע השחתה

אורית אגלר בלולו:  העבריינים או העבריין – בדרך כלל זה בן אדם אחד שמגיע למקום – מגיעים למקום רעולי פנים

אורית אגלר בלולו:  בדרך כלל זה בשעות הלילה וקשה מאוד לזהות אותם - -     

פנינה תמנו: רגע, אז בעצם הצפייה בצילומים זה בדיעבד או שיש אפשרות להקפיץ בזמן אמת?     

אורית אגלר בלולו: הקמנו יחידה ייעודית לטיפול בתופעה הזאת, אין משהו שנעשה פה בדיעבד

אורית אגלר בלולו:  קשה מאוד לזהות עבריין שמבצע השחתה

אורית אגלר בלולו:  הם מגיעים רעולי פנים - -     

פנינה תמנו: אז אני שואלת: זה כדי להתגבר על הזיהוי, יקירה? אני לא סתם שואלת את השאלות שלי

פנינה תמנו:  אם אני אומרת - -      

אורית אגלר בלולו: אז גברתי, אני עונה

אורית אגלר בלולו:  ברגע שנתפס מבצע כזה, היחידה שולחת למקום נציג אכיפה מאגף אכיפה ושיטור, שיכול לטפל בבעיה

אורית אגלר בלולו:  אבל שוב, אין לנו יכולת - -     

פנינה תמנו: מה זה יכול לטפל בבעיה? הוא דואג להזמין את המשטרה?     

אורית אגלר בלולו: כן, הוא מזמין את המשטרה

פנינה תמנו: אז כמה מעצרים כאלה היו לכם? קודם כל, זה נשמע מרשים, רישתתם את העיר במצלמות על פניו, ממה שאני שומעת

פנינה תמנו:  דבר נוסף – הקמתם יחידה שהיא יחידת הקפצה אבל נניח שתפסתם, ואז מה קורה?     

אורית אגלר בלולו: יחידה שמתצפתת ושולחת - -     

פנינה תמנו: כן, הבנתי, לא צריך לחזור

פנינה תמנו:  אני לא צריכה שיעורים בעברית

פנינה תמנו:  הקפצתם, את אומרת, ואתם מגיעים כדי למנוע את העבירה

פנינה תמנו:  מצאתם את הבן אדם, מה קורה?     

אורית אגלר בלולו: מגישים תלונה במשטרה, ומכאן והלאה זה עובר לטיפול המשטרה והפרקליטות

פנינה תמנו: וממה שאתם עוקבים – האם אתם מרגישים שהמשטרה מטפלת אחרי כול המאמץ שאתם עושים? כי חלק מהדברים שאתם מציינת שאתם נוקטים כעירייה, זה מה שהיועץ המשפטי לממשלה כתב כנהלים סדורים, ויש לך את הפירוט או שזה מה שעלה אצלכם

פנינה תמנו:  אני תכף אחפש

פנינה תמנו:  הוא אמר – זה גם המשנה ליועץ המשפטי לממשלה וחלק מזה הוא באמת אמר רישות במצלמות

פנינה תמנו:  השאלה כמה מעקב יש לכם אחר-כך?     

יעקב צור: אני יכול להגיד משהו?     

פנינה תמנו: לא, אדון מור

אורית אגלר בלולו: סליחה, לא שמעתי את השאלה

פנינה תמנו: אמרתי שהגשתם תלונה – כמה מהמקרים אתם רואים שמטופלים?     

אורית אגלר בלולו: אני לא יודע להגיד לך את זה

פנינה תמנו: מה, נראה לי שאתם משקיעים בסיפור, אתם לא רוצים לדעת מה התוצאה?     

אורית אגלר בלולו: אין מיליונים של תלונות

פנינה תמנו: לא, מיליונים מושקעים במצלמות, מיליונים מושקעים ביחידה כזאת

אורית אגלר בלולו: השקיעו עשרות-אלפים מתקציבי העירייה למצלמות האלה

אורית אגלר בלולו:  בפועל, לצערי הרב, הוגשו שתי תלונות

אורית אגלר בלולו:  אנחנו לא מצליחים לתפוס ולזהות "על חם" את העבריין שמבצע את העבירה הזאת

פנינה תמנו: אה, אז לא מצליחים לתפוס "על חם"

יעקב צור: הדברים האלה נכתבו והם גם נאמרים ב"ריש גלי" – לצערי הרב, קשה מאוד לתפוס "על חם" את העבריין שמבצע באותה השעה, באותו זמן, את ההשחתה הזאת

פנינה תמנו: תודה

פנינה תמנו:  אדון מור, מה רצית להגיד?     

אורית אגלר בלולו: האכיפה העיקרית צריכה להיעשות פה על ידי המשטרה והפרקליטות

אורית אגלר בלולו:  אמצעי האכיפה שנתונים בידי עיריית ירושלים הם מועטים מאוד

אורית אגלר בלולו:  כפי שנאמר לא רק על-ידי פה אלא גם בדיון על-ידי שאר גורמים מקצועיים בדיון כאן – עיקר הסמכויות צריכות להיות נתונות למשטרה ולפרקליטות

פנינה תמנו: תראו, בסוף הרשויות צריכות לעשות את מה שהן צריכות לעשות - -     

יעקב צור: אנחנו עושים מעל ומעבר - - -     

פנינה תמנו: סליחה, סליחה

פנינה תמנו:  אני רוצה להקריא משהו: חלק מההמלצות על החלפת המודעה שהושחתה, כאשר אפשר להגדיר מראש בתנאי המכרז, שזה פרסום שלכם ולא עם חברות פרטיות

פנינה תמנו:  מעקב אחר אירועים – את זה אתם עושים, של השחתת דמויות - -     

אורית אגלר בלולו: גברתי, סליחה שאני קוטעת אותך – לגבי החלפת מודעות – ההחלפות האלה מתבצעות הן על-ידי הזכיין או על-ידי העירייה, הראשון מביניהם

פנינה תמנו: כשזה עירייה

אורית אגלר בלולו: או שהזכיין מחליף או שאני מחליפה, הראשון מבינינו

פנינה תמנו: כשזה פרסום של העירייה

פנינה תמנו:       - - הצבת מצלמות אבטחה במקומות מועדים לפגיעה והשחתה – כמה מצלמות סך הכול?     

אורית אגלר בלולו: 21 מצלמות לפי הנתונים שיש בידי כרגע

פנינה תמנו: שהן ספציפית לנושא

פנינה תמנו:  זה לפרוטוקול, וזה ספציפית לנושא של פגיעה והדרה של נשים

אורית אגלר בלולו: לאו דווקא השחתה של דמויות נשים

אורית אגלר בלולו:  אלה מצלמות שמכוונות על השלטים

פנינה תמנו: על השלטים, זו הכוונה

פנינה תמנו:       - - ביצוע פעולות אכיפה ובהם מעקבים באופן יזום או בעקבות תלונות

פנינה תמנו:  שימוש בסמכויות העירייה להטיל קנסות, להחרים כלים המסייעים לביצוע העבירות ולהגיש כתבי אישום – זה כמובן לא אצלכם

פנינה תמנו:  הגשת תביעה אזרחית כנגד משחית שייתפס – גם זה לא במגרש שלכם

פנינה תמנו:      אני מודה לך שאתם אתנו

פנינה תמנו:  תכף נשמע את – מי שרוצה לדבר, להעביר פתק למנהלת של הוועדה, ככה נהוג

פנינה תמנו:      נציגת "קולך", בבקשה

שרון בריק-דשן: אני רק רוצה לומר שאני מקשיבה לדיון, ואני לא יכולה לנתק את זה מכול הדברים האחרים שאנחנו עסוקות בהן בשבועות האחרונים

שרון בריק-דשן:  שלט חוצות הוא לא רק החפצה, הוא מתכתב עם כול היעדר הנשים בכול מקום אחר, ואנחנו חייבות להמשיך ולדון בדברים האלה בוועדה ולחבר ביניהם כי רק לרדת למיקרו של הכספים שהעירייה משקיעה ואין לזה שום תוצאות – יכול להיות שהם לא משקיעים בדבר הנכון

שרון בריק-דשן:  כלומר, יכול להיות ששלטי הרתעה זה הכיוון, ושלא נצלול פנימה לעבודה של הגורמים אלא נמשיך להיראות כמו שרואים פה בוועדה וכמו שאת מובילה אותה, שאנחנו רואות כמה הדברים האלה מחוברים האחד לשני ושאלה יהיו הדאגות המרכזיות שלנו

פנינה תמנו: אני מסכימה איתך, בסוף זה באמת חלק מתמונה כוללת לצערנו

פנינה תמנו:  לצד זה, אני בטוחה שבכול דיון אנחנו מביאים את האנשים – חלק מהמשימה שלנו זה לדייק את האנשים הרלוונטיים, שהם הנפשות הפועלות בתחום

פנינה תמנו:  אני גם באמת מאמינה ביכולת של העבודה המשותפת בשביל למגר את התופעה

פנינה תמנו:  אנחנו שומעים את הקולות של המפרסמים, במיוחד של דורית, שאמרה באומץ לב שזה כבר לא ירושלים ובני-ברק

פנינה תמנו:  אנחנו לא יכולים להתגלגל למקומות האלה כי בסוף זה מעמיק את השסעים והקרעים בתוך החברה הישראלית, וזה הופך להיות גם טריגר לאלימות בתוך החברה שלנו

פנינה תמנו:  ככול שזה יתפשט, זה יהפוך להיות לטריגר לאלימות בתוך החברה הישראלית, ולצערנו לא חסר לנו, האלימות משתוללת ברחובות

פנינה תמנו:      נציגי משרד המשפטים והמשטרה, תודה רבה שהקשבתם בסבלנות רבה

פנינה תמנו:  אני רוצה להתחיל עם המשטרה – רפ"ק ישראל שמרלינג, קצין מדור חקירות במשטרת ישראל

פנינה תמנו:  בבקשה

ישראל שמרלינג: תודה רבה

ישראל שמרלינג:  אני הקשבתי כאן כמעט לכול המדברים וחיפשתי לשמוע את המילה "תלונה"

ישראל שמרלינג:  המכנה המשותף כמעט לכולם הוא שאין תלונות, ולכן גם הגענו לאותו מספר

ישראל שמרלינג:  אני חושש שבנסיבות האלה, שגם לפי המספרים שהם מעט יותר גבוהים מהמספרים שאני הצלחתי להפיק ממערכות החקירות, במספרים שהוצגו כאן מדובר עדין בכמות שקשה מאוד להצביע על תופעה

פנינה תמנו: אנחנו דיברנו על 30 תלונות, שרק תיק אחד הגיע לתביעה לפי מרכז המחקר והמידע של הכנסת

ישראל שמרלינג: מאחר ואני כאן גם כנציג התביעות, שאחראי על כול התביעות ומי שמטפל בזה, אז אני אענה גם בשמם: כאשר מגיע אל המשטרה תיק ויש יכולת לפתח אותו לקדם אותו – היא תפתח ותקדם אותו

ישראל שמרלינג:  כפי שאמרו כאן קודם, מגיעים עבריינים רעולי פנים וקשה מאוד לזהות אותם

ישראל שמרלינג:  מדובר באירוע שאמור לקחת שניות בודדות

ישראל שמרלינג:  כמה זמן לוקח לקרוע מודעה? אני מסופק אם זה בכלל מגיע לשניות

ישראל שמרלינג:  ולכן, הסיכוי להגיע לאותו עבריין הוא נמוך ביותר

ישראל שמרלינג:      אבל אני חושב שהכדור לא בהכרח נמצא אצל המשטרה - -     

פנינה תמנו: לא, לפני שאתה מדבר על הכדור, כמי שאמון על החקירות – במצב דברים שבאמת קשה לזהות את העבריין, מבצע העבירה, ובטוח שיש עוד תחומים כאלה רק כרגע לא עולה לי לראש תחום ספציפי או עבריינות מסוימת – מה עושה המשטרה? כי בסוף אין מה לעשות

ישראל שמרלינג: אז כפי שציינו – מדובר בסך הכול בשניים, שלושה תיקים שהצליחו לאתר את העבריין - -     

פנינה תמנו: רגע לא, לפני ההצלחה, אני הולכת איתך אחורנית – אומרים לך חברות המפרסמים שעכשיו זה בכול הארץ - -     

יעקב צור: בדיוק על זה רציתי להגיד משהו, זה נורא חשוב

פנינה תמנו: לא עכשיו

פנינה תמנו:  אני אתן לך, תרשום את זה

פנינה תמנו:      במקום שאתה אומר לי שבאים רעולי פנים – בכול ביצוע עבירה יכול לבוא רעול פנים

פנינה תמנו:  תסכים איתי? אז מה זה אומר, שלא עושים כלום? מצידי, באמת אני אומרת לך, שאם צריך פעילות סמויה במשך תקופה להציב באופן אקטיבי תמונות של נשים באזורים מסוימים כדי לתפוס את העבריינים – תעשו את זה

ישראל שמרלינג: וכאשר ייתפס העבריין ותמוצה החקירה במלואה, יועבר לתביעות ויוגש כתב אישום, כאשר העונש לפי החוק הוא קנס - -     

פנינה תמנו: לא, לא, אדוני, אל תבלבל את הצופים, את הפרוטוקול ואת האנשים – שנה מאסר, זה תלוי בסיווג - -     

ישראל שמרלינג: שלושה חודשים

ישראל שמרלינג:  סעיף 195 הוא שלושה חודשים

פנינה תמנו: אדוני, לא שלושה חודשים, נמצאת פה היועצת המשפטית

פנינה תמנו:  אז קודם כל, זה לא רק קנס

פנינה תמנו:  קל מאוד לומר שהמחוקק הגדיר לי רק קנס

פנינה תמנו:  לא, זה לא המצב

ישראל שמרלינג: אבל מה יקרה בבית המשפט?     

פנינה תמנו: תגיד לי אדון רפ"ק ישראל – אתה בא בשביל להטיל הכול על המחוקק, על עבריינים שבאים רעולי פנים

פנינה תמנו:  אני לא מבינה את זה, באמת, אמיתי

פנינה תמנו:  אדוני, זה לא מכבד את משטרת ישראל

פנינה תמנו:  אני מבקשת ממך, גם אם צריך להעביר לעורכת הדין בוסנה את זכות הדיבור כדי שאחר-כך נחזור אליך – תביא לי תשובות פרקטיות

פנינה תמנו:  אני, כאישה במדינת ישראל, לא אחיה עם תשובה כזאת שאין מה לעשות

פנינה תמנו:  לא, זה לא יקרה

ישראל שמרלינג: המשטרה קובעת את סדר הקדימויות בהתאם לחומרת העבירה מטבע הדברים

ישראל שמרלינג:  כאשר המחוקק נותן לה התראה שלושה חודשי מאסר - -     

פנינה תמנו: אז אתה אומר: אני לא נותן, משטרת ישראל לא נותנת סדר קדימויות לסיפור

פנינה תמנו:  זה נכון מה שאתה אומר? אני לא בטוחה שאתה קובע את המדיניות

פנינה תמנו:  תגיד לי האם זה נכון?     

ישראל שמרלינג: כאשר בסופו של דבר אין לי תלונות שניתן לקדם אותן מצד אחד, ומצד שני גם כאשר אני מצליח לקדם ולתביעות הגיעו במהלך שלוש השנים האחרונות שני תיקים – גם שם לא ניתן היה לגבש תשתית ראייתית מספקת להעמדה לדין – בנסיבות כאלה, המשטרה מטבע הדברים, תיתן קשב נמוך יותר

ישראל שמרלינג:  כמובן שאם יהיה תיק ספציפי שניתן להתקדם בו – ניתן לו את מלוא המשקל הראוי לו

ישראל שמרלינג:  המשטרה חס וחלילה לא מזלזלת אבל בנסיבות הכוללות, התוצאה מדברת בעד עצמה

פנינה תמנו: רפ"ק שמרלינג, אני רוצה לדון אותך לכף זכות ולא לכף חובה ואני בטוחה שמה שאתה מנסה לתאר זו תמונת מצב של התנהלות ארגונית שהיא כזאת שברגע שיש עבירות שאין בהן יכולת להתקדם עם התיקים כביכול, כי אני מאמינה שאפשר עם פעילות אקטיבית ויזומה – אז אתה אומר בסדר העדיפויות, במילים שלך, זה יורד למקום נמוך, עשרות התיקים שכבר מוגשים – לא קרה איתם כלום אז למה שאנשים ירצו בכלל להגיש? חברות הפרסום נמצאות במצוקה כי בסוף הן פותחות עסק לא בשביל מה שנקרא לכפות על מחדלים של מדינת ישראל וממשלת ישראל

ישראל שמרלינג: יש תלונה אחת של חברת פרסום?     

פנינה תמנו: הרמת להנחתה לאדון מור

פנינה תמנו:  אדון מור, מה רצית להעיר? ואז תענה לו

יעקב צור: קודם כל, אמרת את זה במילים אחרות, שאפשר לעשות מבצעי אכיפה מיועדים, ואני הצעתי את זה

יעקב צור:  אנחנו כן הגשנו תלונה לפני מספר שנים, הייתה הצעה מצידנו שנציב פרסום שהוא בוטה יותר ונכוון להביא את העבריינים האלה לפגוע ולהשחית את הפרסום כדי שמשטרת ישראל תתפוס אותם באופן אקטיבי בעת ביצוע המעשה

יעקב צור:  בסופו של דבר, זה לא קרה אבל את אמרת את זה במילים אחרות ואני אומר את זה גם כאן ועכשיו: אתה אומר משהו שאני גם מסכים איתו – היה ויתפסו את אותו עבריין - -  

פנינה תמנו: אדון מור, תקצר

יעקב צור: קיצרתי – מה הפרקליטות תעשה? איפה ההרתעה?     

פנינה תמנו: אז אני רוצה להעמיד דברים על דיוקם: מדובר על עבירה לפי סעיף 196 – השחתת פני מקרקעין – זו שנת מאסר

ישראל שמרלינג: הוא מדבר בעיקר במקרים של אדם שעשה לדוגמה גרפיטי על קיר - -     

פנינה תמנו: לאו דווקא

פנינה תמנו:  אני עורכת דין במקצועי, וזה עניין שהוא שאלה של סיווג העבירה

פנינה תמנו:  עכשיו, אני אומרת לך שרוב המקרים נופלים על שני דברים: 1

פנינה תמנו:  על השחתת מודעה, סעיף 195, וסעיף 196 שזה השחתת פני מקרקעין – שם זה שלושה חודשים ופה זה שנה

פנינה תמנו:       עכשיו, אני גם אמרתי קודם לחברת הכנסת יוליה מלינובסקי – אתם לא צריכים להיות תלויים במצב הפוליטי של מדינת ישראל כדי לטפל בחוליים חברתיים, עד שהחוק של ההוא יעבור או שלי יעבור – לא

פנינה תמנו:  קודם כל, יש בסיס וצריך לראות איך משתמשים בבסיס הזה אבל אם זה לא מתחיל מלכתחילה בהבנה וההפנמה שמה שמתארים פה הפרסומאים זו תמונת מצב אמיתית, שזה הופך להיות בכול הארץ, ואם לא תתחילו לעשות עם זה עבודה אקטיבית ותעמידו כמה מהם – הם יצאו להפגין

פנינה תמנו:  אולי למשטרה יש חשש, אני לא יודעת, תסבירו לי

עדה מימון: אם ניקח את זה אפילו רחוק יותר, יש את סעיף 452 שמדבר על היזק בזדון, ושם העונש הוא אפילו שלוש שנים

עדה מימון:  אז נכון, אם זה לא מגיע לפתחם של בתי המשפט, ובתי המשפט אפילו לא יכולים לבחון איך הם מסווגים ואיך הם רוצים לפעול כדי למגר את התופעות האלה, אנחנו אפילו לא מצליחים לראות איזה סעיף יכול להיות רלוונטי במקרה הזה

עדה מימון:  כלומר, יש פה שלושה סעיפים שיכולים להיות רלוונטיים - -     

ישראל שמרלינג: כשיש סעיף lex specialis אנחנו משתמשים בו

פנינה תמנו: רפ"ק ישראל, אנחנו נעבור לעורכת הדין בוסנה ממשרד הבט"ל ונחזור אליך כי בסוף אנחנו נצטרך ביחד שתביא לנו את הפתרונות ונשמע מה המשטרה הולכת לעשות

פנינה תמנו:  אני מקווה שגם ספציפית במקרים שעלו לאחרונה עם הנשים המפורסמות

פנינה תמנו:  זה בדרך כלל נשים מפורסמות שמופיעות על השלטים אבל לא רק

פנינה תמנו:  יש גם פוליטיקאיות כפי ששמענו וגם ילדות בפרסומות

ישראל שמרלינג: ושוב, שם לא הוגשה תלונה

ישראל שמרלינג:  רמי לוי – לא הוגשה תלונה באף אחד מהם, אין תלונות

פנינה תמנו: אני שוב אומרת שהיו תלונות, לא טיפלתם בהן ולא הגיעו לקצה אז אנשים הבינו שלא משתלם להגיש תלונות במשטרת ישראל על דברים של הדרה של נשים, ועכשיו אתם מתלוננים שאין תלונות? זה קצת זעקת "הקוזאק הנגזל"

פנינה תמנו:  מחדדת כאן היועצת המשפטית לוועדה שאפשר לפתוח בחקירה בלי תלונה, בטח כשמדובר באינטרס ציבורי

פנינה תמנו:      בבקשה, עורכת דין בוסנה

- דסה: צוהריים טובים

- דסה:  אני מהלשכה המשפטית במשרד לביטחון לאומי

- דסה:  נדרשנו לנושא הזה במספר הזדמנויות שונות, ואני יודעת שהיו במשרד כיוונים שונים לתת מענה לתופעה

- דסה:  בין היתר, הנושא הזה עלה בעיקר אצלנו, ממש לפני שנה, סביב הליך משפטי שהתנהל בבית המשפט בעיריית בית שמש

- דסה:  אז המענה שניתן היה בין השאר להשתמש במצלמות שמוצבות במרחב הציבורי ברשויות המקומיות גם לצורך הרתעה, שמחוללי העבירה, בטרם ישחיתו ויסירו את המודעה ידעו שהם מצולמים ויחשבו צעד אחד קדימה לפני שהם עושים את העבירה

- דסה:  ואם כבר העבירה בוצעה, אז באמת לעשות שימוש במצלמות על-מנת להגיע לאותם מחוללי עבירה

- דסה:      בסופו של דבר, אני יודעת שבעיריית בית שמש באמת ניתן לזה מענה בכלים שונים, לאו דווקא כלים מעולם האכיפה אלא בכלים של הסברה והידברות מול האוכלוסייה במקומות שונים

- דסה:  ברור שהאכיפה וההתמודדות עם התופעה לא יכולה להיות רק אכיפה, וחבר הכנסת סגלוביץ' אמנם יצא אבל חייבים לשלב פה מספר זרועות - -     

פנינה תמנו: כן, אבל זה לא תפקידכם כמשרד וכמשטרה להטיף לנו איפה הזרועות האחרות

פנינה תמנו:  את יכולה למנות לי חוץ מהתיק הזה עוד תיקים?     

- דסה: תראי, אני אעשה בדיקה נוספת אצלנו לגבי תיקים נקודתיים שניתן מענה אצלנו, במשרד

- דסה:  יחד עם זאת, כמו בתופעות חולות אחרות בחברה הישראלית – תסכימי איתי, יושבת ראש הוועדה, שהמענה לא יכול להיות אכיפתי אלא כול פעולה שנעשתה וכול התמודדות בתופעה כול שהיא – אני חושבת שצריך לשלב זרועות - -     

פנינה תמנו: זה ברור, אנחנו לא סתם פה עם כולם

פנינה תמנו:  אני שואלת שאלה מאוד פשוטה – בסוף את מייצגת את משרד הבל"מ – בט"ל זה ביטוח לאומי, בל"מ זה ביטחון לאומי

פנינה תמנו:  הקיצור תפוס

פנינה תמנו:       אני רק אומר כזה דבר: בסוף, השר הנכנס בן גביר, רצה להיות מעורב יותר במדיניות

פנינה תמנו:  את מייצגת את המשרד

פנינה תמנו:  אומר כאן נציג המשטרה שזה בכלל לא בסדרי העדיפויות שלהם

פנינה תמנו:  אז אני אומרת שאחרי שתיקנתם את פקודת המשטרה, שגם שר יכול להתערב במדיניות של המשטרה ולתעדף את החקירות

פנינה תמנו:  את, עורכת הדין בוסנה, חוזרת ואומרת: יש לנו בעיה

פנינה תמנו:  יש לנו בעיה אמיתית עם סדרי העדיפויות של משטרת ישראל בעניין של הדרת נשים במרחב הציבורי

פנינה תמנו:  כמו שאמרתי: פה זה לא אירן, לא נשלים עם זה, בטח שזה לא החינוך שאנחנו רוצים שהילדות שלנו יראו

פנינה תמנו:  בהתחלה הן לא מבינות אבל מהר מאוד הן קולטות את זה בגיל יחסית צעיר

פנינה תמנו:  הדבר הזה צריך לבוא כהנחיה של המשרד מגבוה

פנינה תמנו:       תודה, עורכת הדין בוסנה

פנינה תמנו:  את רוצה להוסיף עוד משהו?     

- דסה: לא, תודה

פנינה תמנו: תודה רבה

פנינה תמנו:  משרד המשפטים – עורכת הדין ענת אסיף גיל, ראש אשכול עבודת הממשלה במשרד המשפטים, ייעוץ וחקיקה?     

ענת אסיף גיל: דייקת לגמרי, ייעוץ וחקיקה במשרד המשפטים

ענת אסיף גיל:  אנחנו מלווים בייעוץ וחקיקה, בייעוץ המשפטי לממשלה, מלווים היבטים שונים גם בהיבטים של המשפט הפלילי, החקיקה הפלילית, וקרן פה לצידי, ליוותה את החקיקה שהוצגה קודם, את הצעת החוק, וגם בהיבטים רוחביים יותר של מניעת הדרת נשים – אנחנו משתדלים להיות עם עין פקוחה ובמקרים המתאימים לכנס דיונים בשביל לאתר איפה יש נקודות חולשה שאפשר לתרום ולקדם אותם ביחד עם גורמים נוספים בממשלה, עם הרשות לקידום מעמד האישה

ענת אסיף גיל:  גם הנושא הזה לווה על-ידינו, היו כמה דיונים ונדמה לי שציטטת או התייחסת לסיכום דיון של המשנה ליועצת, דוקטור גיל לימון, שעסק ב - -     

פנינה תמנו: בדיוק

ענת אסיף גיל: למעשה, גם ליווינו או התעדכנו על העתירה שהגיש המרכז הרפורמי וגם באמת בתוך סיכום הדיון הוזכרו אותן הבנות או התחייבויות של עיריית ירושלים, שקיבלו גם תוקף של פסק דין, ונציגת הייעוץ המשפטי של ירושלים גם תיארה מה נעשה בהמשך לזה

ענת אסיף גיל:      אני מצטרפת כמעט לכול מה שנאמר כאן על התופעה שהיא בזויה וראוי לתת לה תשומת לב, אבל אני גם מכירה, ואנחנו לא פעם ראשונה בדיונים האלה, ואני מכירה ומבינה את המורכבויות שיש באכיפה של התופעות האלה, כפי שציינו כאן גם מעיריית ירושלים, ואני בטוחה שאם היו נציגים של רשויות מקומיות נוספות - -     

פנינה תמנו: שאלה – אני הוצאתי מכתב לפרקליט המדינה

ענת אסיף גיל: כן, אני אתייחס לזה

פנינה תמנו: אני רוצה תשובות

פנינה תמנו:  זה פשוט לא הגיוני שמערכת התביעה במדינת ישראל רואה מה מתרחש, וזה פשע

פנינה תמנו:  זה פשע חברתי מה שקורה פה

פנינה תמנו:  אני לא ידעתי – אם המפרסמים מגיעים למצוקה כזאת, תפקחו קצת על המשטרה

פנינה תמנו:  זה בלתי אפשרי, אני לא מבינה את זה, למה אנחנו צריכים להגיע לצוק העיתים, להגיע למצב שהתופעה הזאת רחבה וזה מזכיר לנו המון תופעות חברתיות

פנינה תמנו:  אנחנו כול הזמן מגיעים לקצה ומכבים שריפות ומנסים לתקן, ואז העלות למדינת ישראל כל-כך גדולה, עוגמת הנפש של החברה הישראלית כל-כך גדולה, מה גם שהנזקים והאדוות של הדבר הזה רחבות מאוד

פנינה תמנו:      אני רוצה להאמין גם שבטח בתקופה הזאת, שיש יותר ויותר גברים דתיים בממשלה, אני מקווה שהעבריינים לא מקבלים עכשיו איזו רוח גבית והם לא מרגישים שמותר להם

ענת אסיף גיל: אז לגבי הפנייה שלך – אכן, הפנייה שלך נמצאת בלשכת פרקליט המדינה והיא תיענה בהקדם

ענת אסיף גיל:  הפנייה עוסקת באופן ספציפי באחת מהתופעות שתיארת כאן, פרסומים שמביאים לתופעת עבריינות שהיא במדרג יותר חמור מלבוא ולהשחית מודעה ולברוח

ענת אסיף גיל:  לפי פרסומים שהיו או לפי מה שכתבת בפנייה, איזה שהן איומים על חברות פרסום

ענת אסיף גיל:  אנחנו מבינים, נכון לאתמול מהפרקליטות, וזה גם עלה מהדיון היום – אנחנו מבינים שלא הוגשה תלונה - -     

פנינה תמנו: לא כול המפרסמים פה

פנינה תמנו:  לא הוגשה תלונה

ענת אסיף גיל: בסדר

ענת אסיף גיל:  נכון למה שהפרקליטות מכירה ממה שאמרו לי, עד כמה שהספיקו לבדוק - הם לא מכירים שהוגשה תלונה, ונדמה לי שגם מהמשטרה כך הבנתי

ענת אסיף גיל:  ולכן, מן הסתם, על האירועים הספציפיים האלה אני יכולה להניח שלא נפתחה חקירה כי לא הוגשה תלונה - -     

פנינה תמנו: אבל זה – תרשי לסייג ולקחת אותך צעד אחורנית: אמרה פה היועצת המשפטית – הרי את, כמי שניתן לקרוא לזה בכירה במשרד המשפטים, את מבינה שלעיתים האינטרס הציבורי מחייב נקיטת צעדים אקטיביים של מערכת החוק והאכיפה

ענת אסיף גיל: אין לי ויכוח שהמערכת צריכה לנקוט צעדים אקטיביים

ענת אסיף גיל:  אני לא יודעת אם זה מקרה ונסיבות בלי קשר לחומרת התופעה

ענת אסיף גיל:  אני לא יודעת אם ספציפית הפרסומים שדיברת עליהם זה מהמקרים האלה

ענת אסיף גיל:  עוד פעם, אני חסרה מידע - -     

פנינה תמנו: אוקי, אז בואי נלך לפן החיובי – מה אתם מתכוונים לעשות? את יודעת מה? עד עכשיו קיבלנו רקע

פנינה תמנו:  מה אתם, כשעשיתם שיעורי בית לקראת הוועדה, מה אתם יכולים לעשות?     

ענת אסיף גיל: כייעוץ משפטי לממשלה, המחלקה שאני שייכת אליה, הכוח שלנו בעיקר הוא מעת לעת לכנס את הגורמים, לראות איפה הדברים עומדים ולזהות איפה יש נקודות – למשל, איזה שהם פערים בפרשנות משפטית או בסדרי עדיפויות שאנחנו יכולים לתת את כובד המשקל שלנו כייעוץ משפטי בשביל לקדם אותם

ענת אסיף גיל:  בעניין הזה, זה לא כל-כך עלה פה ונציגת המרכז לשלטון מקומי הייתה כנראה צריכה לצאת

ענת אסיף גיל:  יכול להיות שיש איזה פער בעניין של סמכויות של הרשויות המקומיות, שהן חושבות שיש להן או אין להן, שזה משהו שאנחנו יכולים לבדוק אותו ואולי לסייע בו

פנינה תמנו: אז ממה שאני מבינה מדבריך – את מדברת רק על תיקוני חקיקה וצופה פני עתיד?     

ענת אסיף גיל: לא אמרתי תיקוני חקיקה

ענת אסיף גיל:  אמרתי לזהות במהלכים שנעשים עכשיו, אם יש פערים שנוגעים ליישום של חקיקה או פרשנות משפטית שאנחנו יכולים לתרום

ענת אסיף גיל:  בנוסף, עצם היכולת שלנו לכנס סביב השולחן את הגורמים המדינתיים ולראות איפה אפשר לסייע כדי לפתור – אם היה למשל במהלך של הצבת המצלמות שיתופי מידע בין המצלמות והיה צריך ליווי משפטי – אנחנו נתנו שם את הסיוע שיכולנו לתת כדי לנסות לקדם את הדברים

פנינה תמנו: אז ללא ספק צריך להעלות פה הילוך

פנינה תמנו:  אני לא רוצה לשאול מתי בפעם האחרונה נפגשתם, אני רוצה פה ובסיכום שלי לבקש מכם לכנס בדחיפות את כלל הגורמים על בסיס החוקים שקיימים והכלים שיש למשטרת ישראל וכמובן שמשטרת ישראל תהיה בתמונה, ולהתחיל לפעול עם מה שקיים, ואז כמובן לתת את המענים גם לפרשנויות השונות, עם פרשנות של הייעוץ המשפטי, וזה יכול לסייע בכך שכול אחד יפסיק לגלגל את תפוח האדמה הלוהט לצד השני

פנינה תמנו:      אני רוצה לתת את רשות הדיבור לנציגה נוספת מ"התעוררות", נועה שלום, שהיא אקטיביסטית בנושא וזה גם בנשמתה, וגם יועצת של חבר הכנסת זאב אלקין

פנינה תמנו:  אנחנו מקדמים את פניך בברכה

נועה שלום: זה אכן בכובע אחר

נועה שלום:  תודה, כבוד היושבת-ראש

נועה שלום:  אני סמנכ"לית המדיניות של תנועת "התעוררות" בירושלים ואכן עוסקת בנושא

נועה שלום:  אני חווה את מה שנאמר כאן רגע כסימון בוהק לזה שהוועדה בראשותך היא המזור האחרון שיש לנו לטיפול בסוגיה הזאת כי שמענו את דברי נציגי המשטרה ושמענו את דברי נציגי העירייה, שאותי באופן אישי הפתיעו כי ממש מולי יש שאילתה שהגשנו בנובמבר 21 לעיריית ירושלים על הדבר הזה, שאילתה שהגשנו במרץ 22 על הדבר הזה, שעונים לנו שיש אלפי מצלמות ולא מציינים - - 

פנינה תמנו: למי הגשתם?     

נועה שלום: למועצת העיר בעיריית ירושלים, לראש העיר

נועה שלום:  הצעה לסדר ב-31 באוגוסט השנה, שהורדה מסדר היום

נועה שלום:  הצביעו נגדה - -     

פנינה תמנו: את שמעת מה היא אמרה? הציבו מצלמות

פנינה תמנו:  אתן מכירות בזה שהציבו מצלמות והקימו יחידה?     

נועה שלום: אכן, זה לא נאמר באף תגובה של העירייה לאף פנייה פנימית

נועה שלום:  זו הפעם הראשונה שהדבר הזה נשמע - -      

קריאה: זה בעקבות העתירה שלנו

קריאה: - - הדבר הזה נשמע בפעם הראשונה למרות שהדבר הזה עולה - -     

פנינה תמנו: יכול להיות שזה פוליטי, אני לא נכנסת לעניינים הפוליטיים, יקרות, עם כול הכבוד

פנינה תמנו:  לי חשוב לדעת האם היו גורמים של חופש מידע שפנו וקיבלו

פנינה תמנו:  הנה, התנועה הרפורמית, קיבלתם את התשובות?     

ריקי שפירא: אנחנו הגשנו עתירה אחרי שלא קיבלנו תשובות, ובעקבות העתירה באמת הוקמה היחידה הזאת כי בית המשפט הכריח את העירייה לשבת - -     

פנינה תמנו: נציגת עיריית ירושלים, למה צריך להגיע לתביעות כדי לקבל תשובות? כול גורם ציבורי במדינת ישראל, כול רשות ציבורית צריכה לתת את התשובות בהתאם לחוק ולהיות שקופה וכמובן להנגיש את המידע הזה

פנינה תמנו:  בטח שזה מידע שדווקא אפשר להגיד שהם עושים, אני לא יכולה לבוא ולומר שהם לא עושים

פנינה תמנו:  אולי לא על הכול אני אסכים איתם אבל אם הם רישתו במצלמות, הקימו יחידת הקפצה – לא הכול תלוי בהם

פנינה תמנו:  טוב, זה מעבר לבינתי להבין למה אנשים לא יודעים לדברר את הדברים הטובים שהם עושים

נועה שלום: אני אשמח להוסיף, שעל אף הפעילות הנרחבת שהוצגה כאן, בפועל, הנה אנחנו רואים תמונה מהיום בבוקר – הר חוצבים, ירושלים – מיכל אנסקי שוב מושחתת על גבי משאית

פנינה תמנו: ממתי זה?     

נועה שלום: מהיום בבוקר, הר חוצבים, ירושלים

פנינה תמנו: נכון

פנינה תמנו:  אני גם קיבלתי את התמונה הזאת, גם הדובר של הוועדה ראה שילוט – כבר שתי עדויות על היום

פנינה תמנו:  גם דובר הוועדה, שבדיוק עבר לידו אוטובוס עם השחתה וגם משאית אני חושבת, שאני קיבלתי את התמונה שלה אבל כשאנחנו מדברים על שלטי חוצות, על אחת כמה וכמה

נועה שלום: ואנחנו, ב"התעוררות", רוצים להציע בהמשך למה שנאמר כאן, שהעירייה גם בשיתוף המשטרה, אכן תעשה סיורים יזומים לאיתור של מקרים כאלה כשאנחנו מציבים שלטים שיש נשים ואנחנו יודעים שזה יקרה

נועה שלום:  זו לא שאלה של האם תהיה עוד השחתה, זו שאלה של מתי היא תהיה?     אני גם מורה לאזרחות ויש לי תלמידים שעשו על הנושא הזה מטלת ביצוע

נועה שלום:  בני נוער ובנות נוער שבחרו להתעסק בנושא הזה כי הם אמרו: אנחנו לא רואים דמויות נשיות לחיקוי במרחב העירוני הירושלמי

נועה שלום:  הם לא יכולים להתמודד עם המצב הזה כבני נוער ופונים הלאה ולא מקבלים תשובות

נועה שלום:  ולנו, כגורמים שפועלים בתוך ירושלים – אנחנו לא מקבלים תשובות

נועה שלום:  צריך להגיע לעתירה כדי לקבל תשובות

נועה שלום:  מין הראוי שעיריית ירושלים הייתה שמה מכספה מימון עירוני גם להחלפת השלטים, שזה לא יהיה על הגב של המפרסמים וגם לקמפיין עירוני רחב היקף

נועה שלום:  להציף את העיר הזאת בנשים כי יש בה 50% נשים, מגיע לקול שלהן להישמע ואנחנו לא צריכות לחשוש כשאנחנו הולכות להתמודד פה בבחירות או תלמידים הולכים ברחוב ואין להם שום דמות לחיקוי

פנינה תמנו: תודה רבה לך

פנינה תמנו:  אני רוצה לאפשר גם לעורכת הדין ליאת קליין מ"קולך" בזום

פנינה תמנו:  את רוצה להוסיף?     

ליאת קליין: תודה רבה לוועדה, אני מברכת על הדיון

פנינה תמנו: שאפו ל"קולך", אתם פה ביחד עם שדולת הנשים בכוח גדול

ליאת קליין: - - - ובעיקר כול התחום של היחסים של דת ומדינה

ליאת קליין:  אני רוצה להגיד שתי נקודות קטנות על הדיון הזה: אמרו פה הרבה על אכיפה, גם על הקשיים באכיפה וגם על הצורך לחזק ועל הצורך בעדכון החקיקה אבל יש כאן אמירה אחת שאמר אותה חבר הכנסת סגלוביץ', שאני רוצה להתייחס אליה – מדברים הרבה על האכיפה, על המקל, וצריך לדבר גם על הגזר ועל התמרוץ

ליאת קליין:  אמנם הדיון הוא על שלטי חוצות אבל כן, אני יודעת שיש מגמה, לפחות בחלק מהעיתונות החרדית, בחלק מגופי התקשורת הגדולים החרדים דווקא, כן מגמה של יותר ויותר לשלב תמונות של נשים

ליאת קליין:  זו מגמה אמנם בעיתונות אבל היא משפיעה על כול השדה וכל השיח, וזה מתכתב עם האמירות האלה על הצפה ומה אנחנו צריכים לעשות כאן ברמת התמרוץ

ליאת קליין:  זה מגמות שצריך לתמרץ אותן, צריך לדבר עליהן וצריך לפעול הרבה מאוד גם על גופי תקשורת וגם על גופי פרסום

ליאת קליין:  לדבר על הצורך הזה ואולי גם לחייב, כמו שהציע סגלוביץ', אבל גם לדבר על החשיבות של הדבר הזה

ליאת קליין:  שיהיו יותר הכשרות, יותר סדנאות

ליאת קליין:  אני יודע שכשעלה הנושא שלנו מול גופי תקשורת ומרכזי סיוע על סיקור נכון, עבדנו עם גופי התקשורת עצמם בהכשרות, בסדנאות אחד על אחד והדברים האלה מאוד עוזרים לא רק על היכולת לפתח ולאכוף בשלב שלאחר מכן

ליאת קליין:      	נקודה שנייה היא קצת אגבית לדיון אבל לדעתי היא כן חשובה – אנחנו מדברים פה הרבה על הצורך באכיפה ואולי להחמיר את האכיפה והעובדה שזה רק ברירת קנס בשונה מעבירות אחרות

ליאת קליין:  יש כאן בספר החוקים עבירה אחת שהיא מורכבת מאוד והיא מתכתבת עם הנושא הזה וזה איסור פרסום על פגיעה ברגשות דתיים

ליאת קליין:  זו בכלל עבירה מאוד מוזרה שאני לא מבינה אותה כי אין פגיעה ברגשות אחרים

ליאת קליין:  זה משהו שהתחיל מפרעות תרפ"ט מבחינה היסטורית אבל יש עבירה פלילית שמדברת על זה שאסור לפרסם משהו שיכול לפגוע ברגשות דתיים

ליאת קליין:  אפילו לא נדרש שתהיה איזו שהיא כוונה לפגוע אלא שזו רק עבירה כללית שיש בה כדי לפגוע

ליאת קליין:       	אני חושבת שהעבירה הזאת, צריך לבחון אותה מחדש אבל עליה כן יש עבירה של עונש של שנה והיא כן מאותת מסר נורא מבלבל, אגב הקוהרנטיות של כול מה שאנחנו אומרים פה על רגשות דתיים, וצריך להיזהר מהדברים האלה ולחשוב עליהם ביחד

פנינה תמנו: תודה

פנינה תמנו:  לסכם

ליאת קליין: אז אלה אמירות חשובות בנוסף לכול מה שנאמר

פנינה תמנו: תודה רבה

פנינה תמנו:  אני אתן לרפ"ק ישראל לסכם אבל לפני זה, המפרסמים דורית ויעקב

נעים אופיר: ראשית, אנחנו עשרות חברות של שילוט חוצות - -     

פנינה תמנו: הם יודעים שאתם פה?     

נעים אופיר: לא

נעים אופיר:  קובי ואני הגענו לכאן כי באמת הנושא הזה מאוד חשוב לנו

פנינה תמנו: יש לכם קבוצה שמאגדת? אולי וואטסאפ, אולי פייסבוק?     

נעים אופיר: לא

פנינה תמנו: אין לכם איגוד

נעים אופיר: אין לנו איגוד

נעים אופיר:  אני שומעת פה את כול המכובדים – כול עוד לא תהיה אכיפה, לא יקרה פה כלום כי אני, לצורך העניין, החלטתי שאני מפסידה יום עבודה לטובת ההגעה שלי מהמרכז לפה, לירושלים, כדי לנסות להעביר פה את המסר כמה הוא חשוב ולטפל בבעיה הזאת

נעים אופיר:  אני לא אגש למשטרה ואתלונן כי אני מלכתחילה יודעת שלא יקרה כלום, כחברת פרסום

נעים אופיר:  אני סתם אגיע ואבזבז את הזמן שלי על תשאול וחקירה וכולי, ואני יודעת שמפה זה מתמוסס

פנינה תמנו: אני מאמינה שיהיה פה שינוי

פנינה תמנו:  בגלל זה אתם פה, כדי להשמיע את קולכם

פנינה תמנו:  את פעם ראשונה בכנסת?     

נעים אופיר: לא אבל היה חשוב לי להגיע לפה כי ידעתי שאם נגיע לפה, מפה אפשר יהיה להתקדם ולעשות איזה שהוא שינוי

פנינה תמנו: בעזרת השם

יעקב צור: אני מחזק את דבריה של דורית

יעקב צור:  אני חושב שבסוף זה מתחיל ונגמר בשני אלמנטים – האלמנט האכיפתי ואלמנט ההרתעה

יעקב צור:  אם בסוף תהיה אכיפה ראויה והעבריינים יקבלו עונש שמרתיע – אני חושב שהתופעה הזאת תלך ותיעלם לאט לאט

יעקב צור:      גם כול נושא ההצפה והנושאים החיוביים, כמו שאמרנו – הגזר – הוא בעיני ראוי ונכון

יעקב צור:  זה גם קשור לנושאים מימוניים, אם אפשר לממן יותר את ההחלפות ולחייב מפרסמים להמשיך עם אותו מסר ולא להחליף את המסר – זה יקדם את זה בעיני אבל בטח שצריך לעשות משהו

יעקב צור:      אני באמת חושב שהוועדה עושה עבודת קודש כרגע, אני לא יודע לאן זה ילך ומה זה יעשה ולכן גם לנו היה חשוב להגיע

פנינה תמנו: הייתה הצעת חוק שדיברו איתי לחייב גם את חברות הפרסום שמורידות בקנס ופיצוי לנושים

פנינה תמנו:  אני שמחה שהגעתם, אני שמחה לשמוע אתכם

פנינה תמנו:  לצד זה, אני רוצה באמצעותכם להעביר קריאה לחברות שילוט, לחברות הפרסום – לא להיכנע

פנינה תמנו:  אנחנו מבינים איפה יש את הנקודות שזרועות המדינה צריכות להיכנס לעובי הקורה ולפעול באופן אקטיבי, בטח האכיפה והחוק אבל דרככם אני רוצה להעביר שבסוף האחריות החברתית היא של כולנו, ואנחנו נייצר את הפלטפורמה כך שכשאתם מתלוננים, תקבלו באמת מענה וזה לא רק יסתיים באיזו תלונה שגם הפסדתם את הכסף, גם בזבזתם את הזמן וגם הייתה עוגמת נפש

פנינה תמנו:      רפ"ק ישראל – אני חושבת, אני מאלה שסבורים שתמיד אפשר לקדם חקיקה, חשוב לקדם חקיקה, ואני חושבת שהחוקים במקרה הספציפי, בדיון הספציפי, החוקים שקיימים ומונחים על השולחן הם מספיקים בשביל שנאבק בתופעה

פנינה תמנו:  הדברים האלה נכונים גם לכם, משרד המשפטים

פנינה תמנו:  צר לי שהפרקליטות לא נמצאת פה, זה לא מקובל עלי, תעבירו את המסר

פנינה תמנו:  עם כול הכבוד, ייעוץ וחקיקה, נכון שאנחנו בית מחוקקים אבל את התשובות, גם הפרקליטות, כשצריך לתת תשובות, הם יתנו תשובות

פנינה תמנו:  ואני רוצה שתוציאי מכתב לפרקליט המדינה שזה לא מקובל עלי כיו"ר ועדה - -     

עדה מימון: בגלל שזה פחות בסמכותם - - -     

פנינה תמנו: אני מבינה שזה יותר משטרה אבל בסוף, פרקליט המדינה הוא האמון

פנינה תמנו:  תגידו לי אם אני טועה, אולי פספסתי שיעור אחד או שניים כשלמדתי משפטים אבל הוא האמון על מערכת האכיפה והחוק

פנינה תמנו:  היועצת המשפטית – גם אליה הוצאתי מכתב, אני לא מוכנה לקבל את זה שאין תשובות

פנינה תמנו:  אני לא מוכנה להגיד: דיברתי ואמרו לי ועשו לי – לא

פנינה תמנו:  לא

פנינה תמנו:  אנחנו לא נשמע פה רק מה תיקוני החקיקה או הפרשנויות שצריך שיהיו

פנינה תמנו:  תיקחו זאת לתשומת לבכם

פנינה תמנו:      מה רצית לומר?      

ענת אסיף גיל: ציינתי את זה גם בתחילת הדיון שהבנתי שנציגי הפרקליטות שוחחו עם ענת  לפני הדיון

ענת אסיף גיל:  זה לא שהגיעו בלי - -     

פנינה תמנו: אני לא צריכה שיחות טלפון

פנינה תמנו:  אני רוצה שיתייצבו פה – אגב, השידור הזה משודר ב"לייב" ואני רוצה שיתיישבו פה ויתנו תשובות לציבור

פנינה תמנו:  מה זאת אומרת? זה חלק מהעבודה של הכנסת, פיקוח ולא רק חקיקה

פנינה תמנו:  תעבירו את המסר הזה, זה לא מתקבל על הדעת

פנינה תמנו:  תאמיני לי, אומרת לך את זה כמי שנלחמת בשביל להגן על מערכת אכיפת החוק ועל מערכת המשפט, זה לא הגיוני שלא יהיו פה תשובות לציבור

פנינה תמנו:  אני צריכה לבקש כנבחרת ציבור או לרדוף אחרי מישהו? ממש לא

פנינה תמנו:  הם עובדים אצל הציבור ואני נבחרת ציבור, אני פה לשרת את האינטרס הציבורי

פנינה תמנו:  אני מבקשת להעביר את זה

ענת אסיף גיל: אני אעביר

ענת אסיף גיל:  אני רק אומר שהם תיאמו מולי אתמול, אני מייצגת גם אותם אבל - -     

פנינה תמנו: אני לא מוכנה, אל תיקחי על עצמך דברים שאת לא יכולה לתת לי תשובות עליהם

פנינה תמנו:  אתם לא תעשו את זה, שיהיה פה ברור למשרד המשפטים

פנינה תמנו:  אתם לא תביאו נציגים של ייעוץ וחקיקה שישתלטו על הכנסת ולא נקבל תשובות ממי שצריך לקבל תשובות

פנינה תמנו:  אתם תוציאו מכתב חריף על הדבר הזה ליועצת המשפטית, כולל העתק לפרקליט המדינה

פנינה תמנו:  אני לא מוכנה לזה

פנינה תמנו:  לא לחסוך משאבים על דברים שאנחנו חייבים לתקן אותם

פנינה תמנו:      רפ"ק ישראל – אני אשמח לשמוע, בכול זאת עברה רבע שעה מאז שאני ואתה שוחחנו

פנינה תמנו:  תגיד לי בכל זאת, מה בתבונה המקצועית שלך עלה שמשטרת ישראל יכולה לעשות?     

ישראל שמרלינג: שלוש נקודות, ברשותך: הראשונה – אנחנו ערים וקשובים מאוד לשיח שהיה כאן ואני כמובן אעביר הכול הלאה למקבלי ההחלטות על מנת לבדוק איך לכוון את הספינה למקום הזה

ישראל שמרלינג:       דבר שני, וכאן אולי לא הובהרתי מספיק: ככול שיש יותר תלונות, אנחנו ערוכים להגיב יותר כי מבחינתנו עולה גל ציבורי יותר ולכן אנחנו נערך יותר ונפעל יותר בהתאם לנסיבות

ישראל שמרלינג:      נקודה שלישית, כמו שהעלו כאן – מר יעקב, ככול שהדברים נקודתיים או אירועים נקודתיים להכוונה, כפי שאנחנו עושים עם השיטור העירוני ויש לנו יחידות לזה – אנחנו נפעל

פנינה תמנו: אני מסכמת את הדיון: אני מבקשת ממשטרת ישראל לשבת עם נציגי המפרסמים ולהבין קצת יותר עד כמה הם מתמודדים עם התופעה כדי שתוכלו לתת להם כלים להתמודד עם המצב וקודם כל, לשמוע ולנהל פה שיח רציני ואמיתי כי הם מרגישים מופקרים לבד בשטח

פנינה תמנו:  ואז, כשהם עושים מעשה, אנחנו מאוד מתרעמים וכועסים אבל את המציאות צריך לומר: בסוף הם רואים שאתם לא נמצאים

פנינה תמנו:  אני מבקשת לשבת איתם

פנינה תמנו:  אמרת שתעלה את זה כלפי מעלה, יש את עורכת הדין בוסנה בעניין של המדיניות ואתה בתוך מערכת המשטרה תעביר את זה למפכ"ל

פנינה תמנו:       אני מבקשת תכנית עבודה שתעדכנו את הוועדה, מה משטרת ישראל הולכת לעשות בצל זה שאין מספיק תלונות כי היו תלונות ולא טופלו

פנינה תמנו:  צריך להעמיד דברים על דיוקם

פנינה תמנו:      פעולות השר לביטחון לאומי – להעלות את המאבק בתופעת הדרת הנשים בסדרי העדיפויות של משטרת ישראל כמדיניות

פנינה תמנו:      הוועדה קוראת למשטרת ישראל לבצע אכיפה יזומה – מבצעי אכיפה זה העניין של התכנית שאמרתי שתגישו לנו, מה משטרת ישראל הולכת לעשות עם החקיקה הקיימת גם כשאין תלונות

פנינה תמנו:      הוועדה קוראת לרשות לקידום מעמד האישה לרכז את כול החלטות הממשלה הקשורות לתופעת הדרת הנשים, להעביר אלינו

פנינה תמנו:       מבקשת לעשות ניטור ולהביא מידע יותר קוהרנטי, לעבוד יותר על מידע

פנינה תמנו:      שאלת התקציב – נתנו תקציב, לא נתנו תקציב, בסוף אתם תצטרכו להביא יותר מידע על העניין הזה, בטח כשקיבלתם בהחלטת ממשלה את ההנהגה בדבר הזה, נקרא לזה כך

פנינה תמנו:  יש לכם אחריות – לצד מנהיגות יש גם אחריות

פנינה תמנו:      אני קוראת לייעוץ המשפטי לממשלה לכנס בדחיפות את כלל הגורמים

פנינה תמנו:  אמרת כאן, עורכת הדין ענת, שיש לכם את הסמכות לכנס את כלל הגורמים – אני אשמח שתכנסו ותעבירו לנו מה המתווה ומה בכוונתכם לעשות כדי לסייע בעניין הזה

פנינה תמנו:      נציגת השלטון המקומי לצערי לא הייתה כאן

קריאות: הייתה והייתה צריכה ללכת

פנינה תמנו: אנשים צריכים לדעת ששולחים נציג אחר

פנינה תמנו:      אני רוצה להודות לעיריית ירושלים, שכן השתתפתם כאן בזום איתנו

פנינה תמנו:  גם לכן, תנועת "התעוררות"

פנינה תמנו:      אני רוצה להוציא קריאה לראשי הערים והרשויות, לנקוט בצעדים ובהמלצות שנתן המשנה ליועמ"שית, גיל לימון, אבל לא רק

פנינה תמנו:  הרשימה של ההמלצות שגם אתם גיבשתם כ-מ

פנינה תמנו: מ

פנינה תמנו: מ - -      

עדו אגבר: זה לא המלצות שלנו, זה התשובות שהעיריות נתנו לנו, זה דברים שהם עושים - -     

פנינה תמנו: אוקי, זה מתוך התוצרים של מה אפשר לעשות כדי להתמודד עם התופעה

פנינה תמנו:  אני חושבת שבגדול כולנו צריכים להפסיק להעביר את האחריות האחד לשני אחרת לא נצליח להתמודד עם הדברים, וזה נכון לעיתים גם בתוך הדיון, רפ"ק ישראל

פנינה תמנו:  באמת, אם כולנו נפסיק להעביר אחד לשני את האחריות, אולי נצליח להתמודד עם הדברים הלא פשוטים

פנינה תמנו:  נכון שהדיון לא פשוט אבל בסוף, איך אומרים

פנינה תמנו:  דיון שנעשה לשם שמיים סופו להתגשם

פנינה תמנו:       אז המון הצלחה

פנינה תמנו:  אני מבקשת שכול הדברים שביקשתי – תתנו לי עדכונים תוך חודש ימים

פנינה תמנו:       תודה רבה

פנינה תמנו:  הישיבה נעולה